RIALACHÁN (AE) 2019/817 Ó PHARLAIMINT NA hEORPA AGUS ÓN gCOMHAIRLE

an 20 Bealtaine 2019

maidir le creat a bhunú le haghaidh idir-inoibritheacht idir córais faisnéise AE i réimse na dteorainneacha agus na víosaí agus lena leasaítear Rialacháin (CE) Uimh. 767/2008, (AE) 2016/399, (AE) 2017/2226, (AE) 2018/1240, (AE) 2018/1726 agus (AE) 2018/1861 ó Pharlaimint na hEorpa agus ón gComhairle agus Cinntí 2004/512/CE agus 2008/633/CGB ón gComhairle

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 16(2), Airteagal 74 agus Airteagal 77(2)(a), (b), (d) agus (e) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa (1),

Tar éis dóibh dul i gcomhairle le Coiste na Réigiún,

Ag gníomhú dóibh i gcomhréir leis an ngnáthnós imeachta reachtach (2),

De bharr an mhéid seo a leanas:

(1) Sa Teachtaireacht uaidh an 6 Aibreán 2016 dar teideal Stronger and Smarter Information Systems for Borders and Security (Córais Faisnéise níos Láidre agus níos Cliste um Theorainneacha agus Slándáil), leag an Coimisiún béim ar an ngá a bhí le feabhas a chur ar ailtireacht bainistithe sonraí an Aontais le haghaidh bainistiú teorainneacha agus slándála. Tionscnaíodh leis an Teachtaireacht próiseas chun idir-inoibritheacht a bhaint amach idir córais faisnéise AE um shlándáil, teorainneacha agus bainistiú imirce, agus é mar aidhm aige dul i ngleic le heasnaimh struchtúracha na gcóras sin a chuireann bac ar obair na n-údarás náisiúnta, agus a áirithiú go mbeidh fáil ag na gardaí teorann, na húdaráis chustaim, na póilíní agus na húdaráis bhreithiúnacha ar an bhfaisnéis a bheidh de dhíth orthu.

(2) I dTreochlár uaithi dar teideal Roadmap to enhance information exchange and information management including interoperability solutions in the Justice and Home Affairs area (Treochlár chun feabhas a chur ar an malartú faisnéise agus ar an mbainistiú faisnéise lena n-áirítear réitigh idir-inoibritheachta i réimse an cheartais agus na ngnóthaí baile) an 6 Meitheamh 2016, shainaithin an Chomhairle dúshláin éagsúla dhlíthiúla, theicniúla agus oibríochtúla i dtaca le hidir-inoibritheacht na gcóras faisnéise AE agus d'iarr sí réitigh ar na dúshláin sin a lorg.

(3) Sa Rún uaithi an 6 Iúil 2016 maidir le tosaíochtaí straitéiseacha Chlár Oibre an Choimisiúin do 2017 (3), d'iarr Parlaimint na hEorpa moltaí chun na córais faisnéise AE atá ann cheana a fheabhsú agus a fhorbairt, chun aghaidh a thabhairt ar bhearnaí san fhaisnéis agus chun idir-inoibritheacht na gcóras sin a bhaint amach, chomh maith le moltaí i dtaca le comhroinnt éigeantach faisnéise ar leibhéal an Aontais, a mbeadh na coimircí cosanta sonraí riachtanacha ag gabháil léi.

(4) Sna conclúidí uaithi an 15 Nollaig 2016, d'iarr an Chomhairle Eorpach go leanfaí d'idir-inoibritheacht na gcóras faisnéise AE agus na mbunachar sonraí AE a chur i gcrích.

(5) Sa tuarascáil deiridh uaidh an 11 Bealtaine 2017, ba é conclúid an tsainghrúpa ardleibhéil maidir le córais faisnéise agus idir-inoibritheacht gur ghá agus gurbh indéanta go teicniúil féachaint le réitigh phraiticiúla a fháil maidir leis an idir-inoibritheacht agus go bhféadfadh an idir-inoibritheacht sin, i bprionsabal, gnóthachain oibríochtúla a sholáthar, agus san am céanna go bhféadfaí iad a bhunú i gcomhréir le ceanglais cosanta sonraí.

(6) Sa Teachtaireacht uaidh an 16 Aibreán 2017, dar teideal Seventh progress report towards an effective and genuine Security Union (Seachtú tuarascáil ar dhul chun cinn i dtreo Aontas Slándála éifeachtach dílis), leag an Coimisiún amach, i gcomhréir leis an Teachtaireacht uaidh an 6 Aibreán 2016 agus mar a deimhníodh leis na torthaí agus na moltaí ón sainghrúpa ardleibhéil maidir le córais faisnéise agus idir-inoibritheacht, cur chuige nua i leith bainistiú sonraí i dtaca le teorainneacha, slándáil agus imirce ina raibh na córais faisnéise AE uile um shlándáil, teorainneacha agus bainistiú imirce le bheith idir-inoibritheach ar bhealach lena dtabharfaí lánurraim do na cearta bunúsacha.

(7) Sna Conclúidí uaithi an 9 Meitheamh 2017 maidir leis an mbealach chun cinn i dtaca le malartú faisnéise a fheabhsú agus idir-inoibritheacht na gcóras faisnéise AE a áirithiú, d'iarr an Chomhairle ar an gCoimisiún na réitigh maidir le hidir-inoibritheacht, mar a bhí molta ag an sainghrúpa ardleibhéil, a shaothrú.

(8) Sna conclúidí uaithi an 23 Meitheamh 2017, leag an Chomhairle Eorpach béim ar an ngá le hidir-inoibritheacht idir na bunachair sonraí a fheabhsú agus d'iarr sí ar an gCoimisiún dréachtreachtaíocht a ullmhú ar bhonn na moltaí a rinne an sainghrúpa ardleibhéil maidir le córais faisnéise agus idir-inoibritheacht a achtú, a luaithe agus ab fhéidir.

(9) D'fhonn éifeachtacht agus éifeachtúlacht na seiceálacha ag na teorainneacha seachtracha a fheabhsú, d'fhonn rannchuidiú le hinimirce neamhdhleathach a chosc agus a chomhrac agus d'fhonn leibhéal ard slándála a áirithiú laistigh de limistéar saoirse, slándála agus ceartais an Aontais, lena n-áirítear slándáil phoiblí agus beartas poiblí a chothabháil agus an tslándáil a chosaint ar chríocha na mBallstát, d'fhonn feabhas a chur ar chur chun feidhme an chomhbheartais víosaí, d'fhonn cuidiú a thabhairt chun scrúdú a dhéanamh ar na hiarratais ar chosaint idirnáisiúnta, d'fhonn rannchuidiú le cosc, brath agus imscrúdú cionta sceimhlitheoireachta agus cionta coiriúla tromchúiseacha eile, d'fhonn sainaithint daoine nach eol cé hiad nó sainaithint taisí daonna gan aithne i gcás tubaiste nádúrtha, timpiste nó ionsaithe sceimhlitheoireachta a éascú agus d'fhonn iontaoibh an phobail i gcóras imirce agus tearmainn an Aontais, i mbearta slándála an Aontais agus in acmhainneachtaí an Aontais maidir le bainistiú a dhéanamh ar an teorainn sheachtrach a choimeád, ba cheart idir-inoibritheacht a bhunú idir córais faisnéise AE, eadhon an Córas Dul Isteach/Imeachta (EES), an Córas Faisnéise Víosaí (VIS), an Córas Eorpach um Fhaisnéis agus Údarú Taistil (ETIAS), Eurodac, Córas Faisnéise Schengen (SIS) agus an Córas Faisnéise Eorpach um Thaifid Choiriúla le haghaidh Náisiúnaigh Tríú Tír (ECRIS-TCN) chun go mbeadh na córais faisnéise AE agus a gcuid sonraí ag forlíonadh a chéile, agus fós urraim á tabhairt do chearta bunúsacha daoine aonair, go háirithe an ceart go ndéanfaí sonraí pearsanta a chosaint. Chun an méid sin a bhaint amach, ba cheart tairseach chuardaigh Eorpach (ESP), seirbhís chomhroinnte meaitseála sonraí bithmhéadracha (BMS comhroinnte), stóras coiteann sonraí céannachta (CIR) agus brathadóir ilchéannachtaí (MID) a bhunú mar chomhchodanna idir-inoibritheachta.

(10) A bhuí leis an idir-inoibritheacht idir na córais faisnéise AE, ba cheart forlíonadh idir na córais sin a bheith indéanta chun ceart-sainaithint daoine a éascú, lena n-áirítear sainaithint daoine nach eol cé hiad agus nach bhfuil in ann a gcéannacht a léiriú nó sainaithint taisí daonna gan aithne, chun rannchuidiú le calaois chéannachta a chomhrac, chun ceanglais cáilíochta sonraí na gcóras faisnéise ábhartha AE faoi seach a fheabhsú agus a chomhchuibhiú, chun cur chun feidhme teicniúil agus oibríochtúil na gcóras faisnéise AE a éascú, chun na coimircí i dtaca le slándáil sonraí agus cosaint sonraí a rialaíonn na córais faisnéise ábhartha AE faoi seach a neartú, chun rochtain chun críocha cosc, brath nó imscrúdú cionta sceimhlitheoireachta nó cionta coiriúla tromchúiseacha eile ar EES, VIS, ETIAS agus Eurodac a shruthlíniú, agus chun tacú le cuspóirí EES, VIS, ETIAS, Eurodac, SIS agus chóras ECRIS-TCN.

(11) Ba cheart go gcuimseodh na comhchodanna idir-inoibritheachta EES, VIS, ETIAS, Eurodac, SIS agus ECRIS-TCN. Ba cheart dóibh sonraí Europol a chuimsiú freisin, ach amháin sa mhéid go gcumasóidís cuardach a dhéanamh ar shonraí Europol san am céanna leis na córais faisnéise AE sin.

(12) Ba cheart do na comhchodanna idir-inoibritheachta próiseáil a dhéanamh ar shonraí pearsanta na ndaoine a ndéantar a sonraí pearsanta a phróiseáil sna córais faisnéise AE fholuiteacha agus ag Europol.

(13) Ba cheart ESP a bhunú chun cumas teicniúil údaráis na mBallstát agus ghníomhaireachtaí an Aontais a éascú chun go mbeidh rochtain thapa, chomhleanúnach, rianúil, éifeachtúil, chórasach agus rialaithe acu ar chórais faisnéise AE, ar shonraí Europol agus ar bhunachair sonraí na hEagraíochta Idirnáisiúnta na bPóilíní Coireachta (Interpol), sa mhéid agus go bhfuil gá leis sin chun a gcúraimí a dhéanamh i gcomhréir lena gcearta rochtana. Ba cheart ESP a bhunú freisin chun tacú le cuspóirí EES, VIS, ETIAS, Eurodac, SIS, ECRIS-TCN agus shonraí Europol. Trína chumasú go bhféadfaí cuardach a dhéanamh ar na córais faisnéise ábhartha AE uile, ar shonraí Europol agus ar bhunachair sonraí Interpol san am céanna, ba cheart do ESP gníomhú mar fhuinneog aonair nó “bróicéir teachtaireachtaí” chun na lárchórais éagsúla a chuardach agus an fhaisnéis atá riachtanach a aisghabháil go rianúil, agus ghníomhódh sí amhlaidh agus lánurraim á tabhairt do na ceanglais maidir le rialú rochtana agus cosaint sonraí a bhaineann leis na córais fholuiteacha.

(14) Le dearadh ESP, ba cheart a áirithiú, nuair a dhéanfar bunachair sonraí Interpol a chuardach, nach ndéantar na sonraí a úsáideann úsáideoir ESP chun an cuardach a sheoladh a roinnt le húinéirí shonraí Interpol. Le dearadh ESP, ba cheart a áirithiú freisin gur i gcomhréir le dlí infheidhme an Aontais agus leis an dlí náisiúnta infheidhme, agus ar an dóigh sin amháin, a dhéanfar cuardach i mbunachair sonraí Interpol.

(15) A bhuí le bunachar sonraí Interpol ina bhfuil faisnéis faoi Dhoiciméid Taistil a Cailleadh agus a Goideadh (bunachar sonraí SLTD), cuirtear ar chumas eintitis údaraithe atá freagrach as cosc, brath nó imscrúdú cionta sceimhlitheoireachta nó cionta coiriúla tromchúiseacha eile sna Ballstáit, lena n-áirítear údaráis imirce agus údaráis rialaithe teorainn, bailíocht doiciméid taistil a shuí. Cuardaíonn ETIAS an bunachar sonraí SLTD agus an bunachar sonraí um Dhoiciméid Taistil a mBaineann Fógraí leo (bunachar sonraí TDAWN) de chuid Interpol chun measúnú a dhéanamh ar a dóchúla go bhféadfadh an duine atá ag déanamh iarratas ar údarú taistil a bheith ina imirceach neamhrialta nó ina bhaol don tslándáil. Ba cheart ESP cuardaigh ar na bunachair sonraí SLTD agus TDAWN a chumasú trí shonraí céannachta an duine nó sonraí doiciméid taistil a úsáid. I gcás ina n-aistreofar sonraí pearsanta ón Aontas chuig Interpol trí ESP, ba cheart feidhm a bheith ag na forálacha maidir le haistrithe idirnáisiúnta atá i gCaibidil V de Rialachán (AE) 2016/679 ó Pharlaimint na hEorpa agus ón gComhairle (4), nó ag na forálacha náisiúnta lena dtrasuitear Caibidil V de Threoir (AE) 2016/680 ó Pharlaimint na hEorpa agus ón gComhairle (5). Ba cheart an méid sin a bheith gan dochar do na rialacha sonracha a leagtar síos i gComhsheasamh 2005/69/CGB ón gComhairle (6) agus i gCinneadh 2007/533/CGB ón gComhairle (7).

(16) Ba cheart ESP a fhorbairt agus a chumrú sa chaoi is nach gceadaítear cuardaigh den sórt sin a dhéanamh ach má dhéantar iad le húsáid sonraí a bhaineann le daoine ná le doiciméid taistil nach bhfuil i gcóras faisnéise AE, i sonraí Europol ná i mbunachair sonraí Interpol.

(17) Chun úsáid chórasach na gcóras faisnéise ábhartha AE a áirithiú, ba cheart ESP a úsáid chun an CIR, EES, VIS, ETIAS, Eurodac agus ECRIS-TCN a chuardach. Ba cheart, áfach, nasc náisiúnta leis na córais faisnéise AE éagsúla a choinneáil i gcás ina mbeadh gá le cúltaca teicniúil. Ba cheart do ghníomhaireachtaí an Aontais ESP a úsáid chun SIS Láir a chuardach i gcomhréir lena gcearta rochtana agus chun a gcúraimí a dhéanamh. Ba cheart gur bealach breise chun SIS Láir, sonraí Europol agus bunachair sonraí Interpol a chuardach a bheadh in ESP agus é mar chomhlánú ar na comhéadain atá ann cheana chuige sin.

(18) Sonraí uathúla iad sonraí bithmhéadracha, amhail méarloirg agus íomhánna den aghaidh, agus, dá bhrí sin, is iontaofa go mór iad ná sonraí alfa-uimhriúla chun críche duine a shainaithint. Ba cheart don tseirbhís chomhroinnte meaitseála sonraí bithmhéadracha (BMS comhroinnte) a bheith ina huirlis theicniúil chun obair na gcóras faisnéise AE ábhartha agus comhchodanna idir-inoibritheachta eile a neartú agus a éascú. Ba cheart go mbeadh sé mar phríomhchuspóir ag BMS comhroinnte sainaithint duine atá cláraithe i roinnt bunachair sonraí a éascú, trí úsáid a bhaint as comhchuid theicneolaíoch uathúil amháin chun sonraí bithmhéadracha an duine aonair sin a mheaitseáil sna córais éagsúla seachas i roinnt comhpháirteanna éagsúla. Ba cheart do BMS comhroinnte rannchuidiú leis an tslándáil, agus ba cheart buntáistí a bheith leis ó thaobh airgeadais, cothabhála agus oibríochta de. Sna córais uathoibrithe uile um shainaithint méarlorg, lena n-áirítear na córais sin arna n-úsáid le haghaidh Eurodac, VIS agus SIS, úsáidtear teimpléid bhithmhéadracha ina bhfuil sonraí arna ndíorthú trí shonraí céannachta a asbhaint ó fhíorshamplaí bithmhéadracha. Ba cheart do BMS comhroinnte na teimpléid bhithmhéadracha uile sin – arna scaradh go loighciúil de réir an chórais faisnéise ónár tháinig na sonraí – a athghrúpáil agus a stóráil in aon suíomh amháin, rud a d'éascódh comparáidí traschórais le teimpléid bhithmhéadracha agus a chumasódh barainneachtaí scála maidir le lárchórais an Aontais Eorpaigh a fhorbairt agus a chothabháil.

(19) Ba cheart do na teimpléid bhithmhéadracha a stóráiltear in BMS comhroinnte a bheith comhdhéanta de shonraí arna ndíorthú ó shonraí de shonraí céannachta a asbhaint ó fhíorshamplaí bithmhéadracha a chuimsiú, agus a fhaightear ar shlí a fhágann nach bhfuil sé indéanta an próiseas asbhainte a inbhéartú. Ba cheart na teimpléid bhithmhéadracha a fháil ó shonraí bithmhéadracha, ach níor cheart go mbeadh sé indéanta na sonraí bithmhéadracha céanna a fháil ó na teimpléid bhithmhéadracha. Ós rud é gur in SIS amháin a stóráiltear sonraí loirg dearnan agus próifílí ADN, agus nach mbaintear úsáid astu ach amháin chun críocha SIS agus nach féidir iad a úsáid chun cros-seiceáil a dhéanamh le sonraí atá i gcórais faisnéise eile, níor cheart, de réir phrionsabail an riachtanais agus na comhréireachta, do BMS comhroinnte próifílí ADN ná teimpléid bhithmhéadracha a fhaightear ó shonraí loirg dearnan a stóráil.

(20) Meastar gur sonraí pearsanta íogaire iad sonraí bithmhéadracha. Ba cheart bonn a leagan síos sa Rialachán seo le haghaidh phróiseáil na sonraí sin agus na coimircí a leagan síos a bheidh ar phróiseáil na sonraí sin chun críche shainaithint uathúil na ndaoine lena mbaineann.

(21) Le EES, VIS, ETIAS, Eurodac agus ECRIS-TCN, éilítear go ndéantar na daoine a bhfuil a gcuid sonraí stóráilte iontu a shainaithint go cruinn. Dá bhrí sin, ba cheart do CIR sainaithint cheart na ndaoine atá cláraithe sna córais sin a éascú.

(22) D'fhéadfadh sé go mbainfeadh na sonraí pearsanta a stóráiltear sna córais faisnéise AE leis na daoine céanna a bhfuil céannachtaí éagsúla acu nó a bhfuil a sonraí céannachta neamhiomlán. Tá bealaí éifeachtúla ag na Ballstáit chun a saoránaigh nó buanchónaitheoirí cláraithe a shainaithint ina gcríoch. Ba cheart don idir-inoibritheacht idir córais faisnéise AE rannchuidiú le ceart-sainaithint daoine atá sna córais sin. Na sonraí pearsanta a bhaineann le daoine atá sna córais cheana agus atá riachtanach chun sainaithint níos cruinne na ndaoine sin a bhfuil a sonraí sna córais sin lena n-áirítear sonraí i dtaca lena gcéannacht, a sonraí doiciméad taistil agus a sonraí bithmhéadracha, gan beann ar an gcóras inar bailíodh na sonraí i dtús báire, ba cheart iad a stóráil sa CIR. Is iad na sonraí pearsanta atá fíor-riachtanach chun seiceáil chruinn céannachta a dhéanamh, agus iadsan amháin, ba cheart a stóráil in CIR. Níor cheart na sonraí pearsanta a stóráiltear in CIR a choinneáil níos faide ná mar atá fíor-riachtanach chun críocha na gcóras foluiteach, agus ba cheart iad a scriosadh go huathoibríoch nuair a scriostar na sonraí sna córais fholuiteacha i gcomhréir lena scaradh loighciúil.

(23) Tá gá le hoibríocht phróiseála nua, atá comhdhéanta de stóráil na sonraí sin sa CIR seachas iad a bheith stóráilte i ngach ceann de na córais ar leithligh, chun gur féidir feabhas a chur ar chruinneas na sainaitheanta atá indéanta trí chomparáid agus meaitseáil uathoibrithe na sonraí sin. In ainneoin go stóráiltear sonraí céannachta, sonraí doiciméad taistil agus sonraí bithmhéadracha in CIR, níor cheart go gcuirfeadh an méid sin bac ar bhealach ar bith ar phróiseáil na sonraí chun críocha EES, VIS, ETIAS, Eurodac nó ECRIS-TCN, ós rud é gur cheart do CIR a bheith ina chomhchuid chomhroinnte nua de na córais fholuiteacha sin.

(24) Dá bhrí sin, is gá sainchomhad a chruthú sa stóras coiteann sonraí céannachta (CIR) do gach duine atá cláraithe in EES, VIS, ETIAS, Eurodac nó córas ECRIS-TCN chun críche ceart-sainaitheanta dhaoine laistigh de limistéar Schengen, agus chun tacú leis an MID an dá chuspóir, eadhon seiceálacha céannachta a éascú do thaistealaithe bona fide agus calaois chéannachta a chomhrac, a bhaint amach. Ba cheart an fhaisnéis chéannachta uile a atá nasctha le duine atá in aon áit amháin a bheith stóráilte sa sainchomhad aonair agus ba cheart, mar gheall ar an bhfaisnéis sin, rochtain a bheith ag na húsáideoirí deiridh cuí-údaraithe orthu.

(25) Ar an gcaoi sin, ba cheart don CIR rochtain na n-údarás atá freagrach as cosc, brath nó imscrúdú cionta sceimhlitheoireachta nó cionta coiriúla tromchúiseacha eile ar na córais faisnéise AE, ar córais iad nár bunaíodh go heisiach chun coireacht thromchúiseach a chosc, a bhrath, nó a imscrúdú, a éascú agus a shruthlíniú.

(26) Ba cheart don CIR foráil do stóras comhroinnte le haghaidh sonraí céannachta, sonraí doiciméad taistil agus sonraí bithmhéadracha daoine atá cláraithe in EES, VIS, ETIAS Eurodac agus ECRIS-TCN. Ba cheart dó a bheith mar chuid d'ailtireacht theicniúil na gcóras sin agus fónamh mar an chomhchuid chomhroinnte eatarthu chun sonraí céannachta, sonraí doiciméid taistil agus sonraí bithmhéadracha á bpróiseáil acu, á stóráil acu agus á gcuardach acu.

(27) Ba cheart na taifid uile atá sa CIR a scaradh go loighciúil trí gach taifead a chlibeáil go huathoibríoch le clib a léireoidh ainm an chórais fholuitigh ar leis an taifead sin. Ba cheart rochtain a bheith nó gan a bheith ar an taifead ag brath ar úsáid na gclibeanna sin i rialaithe rochtana CIR.

(28) Más rud é nach bhfuil údarás póilíneachta i mBallstát in ann duine a shainaithint mar gheall nach ann do dhoiciméad taistil ná do dhoiciméad creidiúnach eile a thugann cruthúnas i dtaobh chéannacht an duine sin, nó más rud é go bhfuil aon amhras ann faoi na sonraí céannachta a bheidh soláthraithe ag an duine sin nó i dtaobh bharántúlacht an doiciméid taistil nó chéannacht a shealbhóra, nó más rud é nach bhfuil ar chumas an duine sin comhoibriú nó go ndiúltaíonn sé comhoibriú, ba cheart don údarás póilíneachta sin CIR a chuardach chun an duine sin a shainaithint. Chun na críche sin, ba cheart do na húdaráis phóilíneachta méarloirg a ghabháil trí úsáid a bhaint as teicnící méarloirg beo-scannta, ar choinníoll go cuirtear tús leis an nós imeachta i láthair an duine sin. Ní cheadófar cuardaigh den sórt sin in CIR a dhéanamh chun mionaoisigh atá faoi 12 bhliain d'aois a shainaithint, mura rud é gur chun sárleasanna an linbh é an méid sin a dhéanamh.

(29) I gcás nach féidir sonraí bithmhéadracha an duine a úsáid nó i gcás ina gclisfidh ar an gcuardach leis na sonraí sin, ba cheart an cuardach a dhéanamh le sonraí céannachta an duine i dteannta shonraí an doiciméid taistil. I gcás ina léireoidh an cuardach go bhfuil sonraí an duine sin stóráilte sa CIR, ba cheart rochtain a bheith ag údaráis na mBallstát ar shonraí céannachta agus sonraí dhoiciméad taistil an duine sin in CIR lena gceadú, gan CIR aon eolas a thabhairt faoin gcóras faisnéise AE lena mbaineann na sonraí.

(30) Ba cheart do na Ballstáit bearta reachtacha náisiúnta a ghlacadh lena n-ainmnítear na húdaráis is inniúil maidir le seiceálacha céannachta a dhéanamh tríd an CIR a úsáid agus lena leagtar síos nósanna imeachta, coinníollacha agus critéir na seiceálacha sin ar cheart dóibh a bheith i gcomhréir le prionsabal na comhréireachta. Ba cheart foráil a dhéanamh, go háirithe, sa dlí náisiúnta maidir leis an gcumhacht chun sonraí bithmhéadracha a bhailiú le linn seiceáil céannachta ar dhuine a thagann os comhair baill foirne de chuid na n-údarás sin.

(31) Leis an Rialachán seo, ba cheart go dtabharfaí isteach freisin féidearthacht nua maidir le rochtain shruthlínithe ar shonraí sa bhreis ar na sonraí céannachta nó na sonraí doiciméid taistil atá in EES, VIS, ETIAS nó Eurodac a bheith ag na húdaráis ainmnithe sna Ballstáit atá freagrach as cosc, brath nó imscrúdú cionta sceimhlitheoireachta nó cionta coiriúla tromchúiseacha eile agus ag Europol. D'fhéadfadh sé go mbeadh gá le sonraí den sórt sin chun cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú más rud é go bhfuil forais réasúnacha ann lena chreidiúint go rannchuideodh seiceáil na sonraí sin leis na cionta sceimhlitheoireachta nó cionta coiriúla tromchúiseacha eile sin a chosc, a bhrath nó a imscrúdú, go háirithe má tá amhras ann gur duine a bhfuil a chuid sonraí stóráilte in EES, VIS, ETIAS nó Eurodac atá in amhrastach, i ndéantóir nó in íospartach an chiona sceimhlitheoireachta nó an chiona choiriúil thromchúisigh eile.

(32) Rochtain iomlán ar na sonraí atá in EES, VIS, ETIAS nó Eurodac atá riachtanach chun cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú, sa bhreis ar rochtain ar na sonraí céannachta nó ar na sonraí doiciméid taistil ábhartha atá sa CIR, ba cheart go leanfadh an rochtain sin de bheith á rialú leis na forálacha sna hionstraimí dlí is infheidhme. Ní bhíonn a fhios ag na húdaráis ainmnithe atá freagrach as cosc, brath nó imscrúdú cionta sceimhlitheoireachta nó cionta coiriúla tromchúiseacha eile ná ag Europol roimh ré cé acu de na córais faisnéise AE ina bhfuil sonraí na ndaoine atá á bhfiosrú acu. Fágann sé sin gurb ann do mhoilleanna agus neamhéifeachtúlachtaí. Ba cheart cead ag bheith ag an úsáideoir deiridh arna údarú ag an údarás ainmnithe, dá bhrí sin, breathnú cén ceann de na córais faisnéise AE sin ina bhfuil na sonraí a bhaineann le cuardach. Chuirfí bratach leis an gcóras lena mbaineann ar an gcaoi sin, tar éis fíorú uathoibrithe a fháil go bhfuil meaits sa chóras (feidhmiúlacht na brataí meaitseála, mar a thugtar air).

(33) Sa chomhthéacs seo, níor cheart freagra ón CIR a léirthuiscint ná a úsáid mar fhoras nó cúis chun teacht ar thátail i dtaobh duine ná chun bearta a ghlacadh i leith duine, ach ba cheart an freagra a úsáid chun na críche amháin go ndéanfar iarraidh ar rochtain a chur isteach chuig na córais faisnéise fholuiteacha AE, faoi réir na gcoinníollacha agus na nósanna imeachta a leagtar síos sna hionstraimí dlí faoi seach lena rialaítear an rochtain sin. Ba cheart aon iarraidh ar rochtain den sórt sin a bheith faoi réir Caibidil VII den Rialachán seo agus, de réir mar is infheidhme, Rialachán (AE) 2016/679, i dTreoir (AE) 2016/680 nó i Rialachán (AE) 2018/1725 ó Pharlaimint na hEorpa agus ón gComhairle (8).

(34) Mar riail ghinearálta, i gcás ina léiríonn bratach mheaitseála go bhfuil na sonraí taifeadta in EES, VIS, ETIAS nó Eurodac, ba cheart do na húdaráis ainmnithe nó Europol rochtain iomlán ar cheann amháin ar a laghad de na córais faisnéise AE lena mbaineann a iarraidh. Más rud é, ar bhonn eisceachtúil, nach n-iarrtar an rochtain iomlán sin, mar shampla mar go bhfuil na sonraí faighte cheana féin ar bhealach eile ag na húdaráis ainmnithe nó ag Europol, nó más rud é nach gceadaítear a thuilleadh faoin dlí náisiúnta na sonraí a fháil, ba cheart an réasúnú a bhí le gan rochtain a iarraidh a thaifeadadh.

(35) Ba cheart cuspóir na gcuardach a léiriú i logaí cuardaigh an CIR. I gcás ina ndéanfar an cuardach agus úsáid á baint as an gcur chuige dhá chéim i leith sonraí a cheadú, ba cheart a áireamh sna logaí tagairt do chomhad náisiúnta an imscrúdaithe nó an cháis, rud a léireoidh ar an tslí sin gur seoladh an cuardach sin chun críocha cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú.

(36) Ní mór sonraí pearsanta a bheith á bpróiseáil go huathoibrithe chun go bhféadfaidh na húdaráis ainmnithe nó Europol an CIR a chuardach chun freagra de chineál na brataí meaitseála a fháil a léiríonn go bhfuil na sonraí taifeadta in EES, VIS, ETIAS nó Eurodac. Níor cheart go nochtfadh bratach mheaitseála sonraí pearsanta an duine lena mbaineann taobh amuigh dá léiriú go bhfuil cuid dá shonraí stóráilte i gceann de na córais. Níor cheart don úsáideoir deiridh aon chinneadh dochrach a dhéanamh i dtaobh an duine lena mbaineann ar bhonn bratach mheaitseála a bheith ann, agus ar an mbonn sin amháin. Maidir le rochtain a bheith ag an úsáideoir deiridh ar bhratach mheaitseála, dá bhrí sin, is beag an cur isteach a bheadh aici ar cheart an duine lena mbaineann go ndéanfaí shonraí pearsanta a chosaint, lena gceadaítear don údarás ainmnithe agus do Europol a n-iarraidh ar rochtain ar shonraí pearsanta a dhéanamh ar bhealach níos éifeachtúla tríd an méid sin a dhéanamh.

(37) Ba cheart MID a bhunú chun tacú le feidhmiú an CIR agus chun tacú le cuspóirí EES, VIS, ETIAS, Eurodac, SIS agus ECRIS-TCN. Chun go mbeidh na córais faisnéise AE uile éifeachtúil i gcomhlíonadh a gcuid cuspóirí faoi seach, ní mór na daoine a stóráiltear a sonraí pearsanta iontu a shainaithint go cruinn.

(38) Chun gur fearr a fhéadfar cuspóirí na gcóras faisnéise AE a ghnóthú, ba cheart go mbeifí in ann leis na córais sin fíoruithe atá iontaofa a ndóthain a dhéanamh ar chéannachtaí na ndaoine a bhfuil a sonraí stóráilte i gcórais éagsúla. D'fhéadfadh an tacar sonraí céannachta nó na sonraí doiciméid taistil atá stóráilte i gcóras ar leith a bheith mícheart, neamhiomlán nó calaoiseach, agus níl aon bhealach ann faoi láthair chun sonraí céannachta nó sonraí doiciméid taistil atá mícheart, neamhiomlán nó calaoiseach a bhrath trína gcur i gcomparáid le sonraí atá stóráilte i gcóras eile. Chun an staid sin a réiteach, tá gá le hionstraim theicniúil ar leibhéal an Aontais lenar féidir daoine a shainaithint go cruinn chun na gcríoch sin.

(39) Ba cheart go gcruthófaí agus go stórálfaí sa MID naisc idir na sonraí atá i gcórais faisnéise éagsúla an Aontais Eorpaigh chun ilchéannachtaí a bhrath, agus an dá chuspóir aige seiceálacha céannachta a éascú le haghaidh taistealaithe bona fide, agus calaois chéannachta a chomhrac. Níor cheart a bheith in MID ach naisc idir sonraí ar dhaoine aonair a bhfuil a sonraí i níos mó ná córas faisnéise AE. Ba cheart na sonraí nasctha sin a bheith srianta go docht do na sonraí is gá chun a fhíorú go bhfuil duine taifeadta ar shlí a bhfuil bonn cirt léi nó ar shlí nach bhfuil bonn cirt léi faoi chéannachtaí éagsúla i gcórais éagsúla, nó chun a shoiléiriú go bhféadfadh sé nach é an duine céanna atá ann i gcás beirt a bhfuil sonraí céannachta cosúla acu. An phróiseáil sonraí a dhéantar tríd an ESP agus BMS chomhroinnte BMS comhroinnte chun sainchomhaid atá i gcórais éagsúla a nascadh, ba cheart í a choinneáil ag an íosleibhéal is bunúsaí agus, dá bhrí sin, tá sí teoranta d'ilchéannachtaí a bhrath ag an tráth a chuirtear sonraí nua le ceann de na córais ina ndéantar sonraí a stóráil sa CIR nó a chuirtear in SIS. Ba cheart coimircí i gcoinne idirdhealú a d'fhéadfadh tarlú agus cinntí neamhfhabhracha i gcás daoine a bhfuil ilchéannachtaí dleathacha acu a bheith ar áireamh in MID.

(40) Foráiltear leis an Rialachán seo d'oibríochtaí nua próiseála sonraí atá ceaptha ceart-sainaithint na ndaoine lena mbaineann a áirithiú. Is cur isteach an fhoráil sin ar a gcearta bunúsacha arna gcosaint le hAirteagail 7 agus 8 den Chairt um Chearta Bunúsacha an Aontais Eorpaigh. Ós rud é go bhfuil cur chun feidhme éifeachtúil na gcóras faisnéise AE ag brath ar cheart-sainaithint na ndaoine lena mbaineann, tá bonn cirt leis an gcur isteach sin ar bhonn na gcuspóirí céanna dar bunaíodh gach ceann de na córais sin, eadhon bainistiú éifeachtúil theorainneacha an Aontais, slándáil inmheánach an Aontais agus cur chun feidhme éifeachtúil bheartais tearmainn agus víosaí an Aontais.

(41) Ba cheart don ESP agus don BMS comhroinnte sonraí ar dhaoine atá sa CIR agus in SIS a chur i gcomparáid nuair a chruthaíonn nó a uaslódálann údarás náisiúnta nó gníomhaireacht de chuid an Aontais taifid nua. Ba cheart an chomparáid sin a dhéanamh ar bhonn uathoibrithe. Ba cheart do CIR agus do SIS úsáid a bhaint as BMS comhroinnte chun naisc a d'fhéadfadh a bheith ann a bhrath, ar bhonn na sonraí bithmhéadracha. Chun naisc ar bhonn sonraí alfa-uimhriúla a d'fhéadfadh a bheith ann a bhrath, ba cheart do CIR agus do SIS úsáid a bhaint as ESP. Ba cheart go mbeadh CIR agus SIS in ann sonraí céanna nó sonraí cosúla a bhaineann leis an duine agus atá stóráilte i roinnt córas éagsúil a shainaithint. I gcás den sórt sin, ba cheart nasc a bhunú lena léirítear gurb é an duine céanna é. Ba cheart CIR agus SIS a chumrú sa chaoi agus go mbraitear botúin bheaga traslitrithe nó litrithe ionas nach gcuirfear aon bhac gan údar ar an duine lena mbaineann.

(42) Ba cheart don údarás náisiúnta nó don ghníomhaireacht de chuid an Aontais a rinne na sonraí a thaifeadadh sa chóras faisnéise AE faoi sceach na naisc sin a dheimhniú nó a athrú. Ba cheart rochtain a bheith ag an údarás náisiúnta nó ag gníomhaireacht de chuid an Aontais seo ar na sonraí atá stóráilte sa CIR nó in SIS agus sa MID chun críche céannachta éagsúla a fhíorú de láimh.

(43) Ba cheart don údarás a chruthaigh nó a nuashonraigh na sonraí a thionscain meaits, lenar léiríodh nasc le sonraí atá stóráilte cheana i gcóras faisnéise AE eile de chuid an Aontais Eorpaigh, a áirithiú go ndéantar fíorú de láimh ar chéannachtaí éagsúla. Ba cheart don údarás atá freagrach as céannachtaí éagsula a fhíorú de láimh a mheas an ann d'ilchéannachtaí atá ag tagairt don duine céanna ar mhodh a bhfuil bonn cirt leis nó ar mhodh nach bhfuil bonn cirt leis. Ba cheart an measúnú sin a dhéanamh, i gcás inarb indéanta sin, i láthair an duine lena mbaineann agus, i gcás inar gá, trí bhreis soiléirithe nó faisnéise a iarraidh. Ba cheart measúnú den sórt sin a dhéanamh gan mhoill, i gcomhréir leis na ceanglais dhlíthiúla maidir le cruinneas faisnéise faoi dhlí an Aontais agus faoin dlí náisiúnta. Go háirithe ag na teorainneacha, chuirfí srian le gluaiseacht na ndaoine a bheadh i gceist le linn don fhíorú a bheith ar siúl, agus níor cheart, dá bhrí sin, gur srian gan téarma a bheadh ansin. I gcás gurb ann do nasc buí in MID, níor cheart gur leor an méid sin ann féin chun dul isteach a dhiúltú agus ba cheart aon chinneadh maidir le dul isteach a údarú nó a dhiúltú a dhéanamh go huile agus go hiomlán ar bhonn na bhforálacha infheidhme de Rialachán (AE) 2016/399 ó Pharlaimint na hEorpa agus ón gComhairle (9).

(44) I gcás na nasc arna bhfáil trí SIS a bhaineann leis na foláirimh maidir le daoine a bhfuiltear sa tóir orthu lena ngabháil chun iad a thabhairt suas nó a eiseachadadh, maidir le daoine atá ar iarraidh nó daoine leochaileacha, maidir le daoine a bhfuiltear sa tóir orthu chun cabhrú le nós imeachta breithiúnach nó maidir le daoine atá faoi réir seiceálacha discréideacha nó seiceálacha fiosrúcháin, ba cheart gurbh é Oifig SIRENE an Bhallstáit a chruthaigh an foláireamh an t-údarás a bheadh freagrach as na céannachtaí éagsúla a fhíorú de láimh. Go deimhin, is catagóirí íogaire iad na catagóirí sin d'fholáirimh SIS agus níor cheart gur gá go ndéanfaí iad a chomhroinnt leis na húdaráis a chruthaíonn nó a nuashonraíonn na sonraí i gceann de na córais faisnéise AE eile. Maidir le nasc a chruthú le sonraí SIS, ba cheart go mbeadh sé sin gan dochar do na gníomhaíochtaí atá le déanamh i gcomhréir le Rialacháin (AE) 2018/1860 (10), (AE) 2018/1861 (11) agus (AE) 2018/1862 (12) ó Pharlaimint na hEorpa agus ón gComhairle.

(45) Le cruthú na nasc den sórt sin, éilítear trédhearcacht i leith na ndaoine aonair a ndéantar difear dóibh. Chun cur chun feidhme na gcoimircí riachtanacha i gcomhréir le rialacha cosanta sonraí an Aontais is infheidhme a éascú, ba cheart daoine aonair atá faoi réir nasc dearg nó nasc bán i ndiaidh na céannachta éagsúla a fhíorú de láimh a chur ar an eolas i scríbhinn gan dochar do theorannuithe ar mhaithe le slándáil agus ord poiblí a chosaint, coireacht a chosc agus ráthaíocht a thabhairt nach ndéantar díobháil d'imscrúduithe náisiúnta. Ba cheart go bhfaigheadh na daoine aonair sin uimhir aitheantais aonair lena bhféadfaidh siad an t-údarás ar cheart dóibh dul i dteagmháil leo chun a gcearta a fheidhmiú a shainaithint.

(46) I gcás ina gcruthaítear nasc buí ba cheart rochtain ar MID a bheith ag na húdarás atá freagrach as céannachtaí éagsúla a fhíorú de láimh. I gcás ina bhfuil nasc dearg ann, ba cheart rochtain ar MID a bheith ag údaráis sna Ballstáit agus ag gníomhaireachtaí de chuid an Aontais a bhfuil rochtain acu ar cheann amháin ar a laghad de na córais faisnéise AE atá in CIR nó go mbeadh rochtain ar SIS acu. Ba cheart go dtabharfadh nasc dearg le tuiscint go bhfuil céannachtaí éagsúla in úsáid ag duine ar bhealach nach bhfuil bonn cirt leis nó go bhfuil céannacht duine eile in úsáid ag duine.

(47) I gcás ina bhfuil nasc bán nó uaine ann idir sonraí as dhá cheann de na córais faisnéise AE, ba cheart rochtain ar MID a bheith ag údaráis sna Ballstáit agus ag gníomhaireachtaí de chuid an Aontais freisin sa chás go bhfuil rochtain ag an údarás nó ag an ngníomhaireacht lena mbaineann ar an dá chóras faisnéise. Ba cheart an rochtain sin a dheonú chun na críche amháin go gceadófaí don údarás sin nó don ghníomhaireacht cásanna féideartha inar nascadh sonraí ar bhealach mícheart a bhrath nó go ndearnadh na sonraí atá próiseáilte in MID, CIR agus SIS a phróiseáil de shárú ar an Rialachán seo agus go bhféadfaidh siad na gníomhaíochtaí a dhéanamh chun an staid a cheartú agus nasc nua a chur in ionad an naisc sin.

(48) Ba cheart do Ghníomhaireacht an Aontais Eorpaigh chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (eu-LISA) sásraí uathoibrithe um rialú cáilíochta sonraí agus táscairí coiteanna cáilíochta sonraí a bhunú. Ba cheart do eu-LISA a bheith freagrach as inniúlacht lárnach faireacháin a fhorbairt le haghaidh cáilíocht sonraí agus as tuarascálacha rialta ar anailísiú sonraí a chur ar fáil chun rialú chur chun feidhme chórais faisnéise AE ag na Ballstáit a fheabhsú. Ba cheart na híoschaighdeáin cháilíochta i dtaca le sonraí a stóráil sna córais faisnéise AE, nó na comhchodanna idir-inoibritheachta, a áireamh sna táscairí coiteanna cáilíochta. Ba cheart go mbeadh sé mar sprioc ag caighdeáin cáilíochta sonraí den sórt sin go sainaithneodh na córais faisnéise AE nó na comhchodanna idir-inoibritheachta go huathoibríoch sonraí arna gcur isteach ar dócha iad a bheith mícheart nó neamhréireach chun go bhféadfadh an Ballstát tionscnaimh na sonraí a fhíorú agus na gníomhaíochtaí ceartaitheacha is gá a dhéanamh.

(49) Ba cheart don Choimisiún meastóireacht a dhéanamh ar thuarascálacha cáilíochta eu-LISA agus moltaí a eisiúint do na Ballstáit i gcás inarb iomchuí. Ba cheart do na Ballstáit a bheith freagrach as plean gníomhaíochta a ullmhú ina mbeadh cur síos ar ghníomhaíochtaí maidir le haon easnaimh sa cháilíocht sonraí a leigheas agus ba cheart tuairisc rialta a thabhairt ar dhul chun cinn an phlean sin.

(50) Ba cheart don fhormáid uilíoch teachtaireachta (UMF) a fheidhmiú mar chaighdeán le haghaidh malartú struchtúrtha, trasteorann faisnéise idir córais faisnéise, údaráis nó eagraíochtaí i réimse an Cheartais agus Gnóthaí Baile. Ba cheart do UMF stór focal coiteann agus struchtúir loighciúla le haghaidh faisnéis arna malartú go comhpháirteach a shainiú agus é mar chuspóir leis idir-inoibritheacht a éascú trí chruthú agus léamh inneachar na malartuithe a chumasú ar bhealach comhsheasmhach agus atá coibhéiseach ó thaobh na séimeantaice de.

(51) Féadfar cur chun feidhme chaighdeán UMF a bhreithniú in VIS, in SIS agus in aon samhlacha malartaithe faisnéise eile agus córais faisnéise trasteorann atá nua nó atá ann cheana i réimse an Cheartais agus Gnóthaí Baile, arna bhforbairt ag na Ballstáit.

(52) Ba cheart lárstóras um thuairisciú agus staidreamh (CRRS) a bhunú ar mhaithe le sonraí staidrimh traschórais a ghiniúint agus tuairisciú anailíseach a dhéanamh chun críocha beartas, oibríochtúla agus cáilíochta sonraí i gcomhréir leis na hionstraimí dlí de réir mar is infheidhme. Ba cheart do eu-LISA CRRS a bhunú, a chur chun feidhme agus a óstáil ar a shuíomhanna teicniúla. Ba cheart sonraí staidrimh i ndíth ainm ann a fhaightear ó na córais faisnéise AE, ó CIR, ó MID agus ó BMS comhroinnte a bheith ann. Níor cheart go mbeifí in ann daoine a shainaithint ó na sonraí atá in CRRS. Ba cheart do eu-LISA na sonraí a chur i ndíth ainm ar mhodh uathoibrithe agus na sonraí i ndíth ainm sin a thaifeadadh in CRRS. Ba cheart an córas chun sonraí a chur i ndíth ainm a bheith uathoibrithe agus níor cheart aon rochtain dhíreach a thabhairt d'fhoireann eu-LISA ar aon sonraí pearsanta atá stóráilte sna córais faisnéise AE nó sna comhchodanna idir-inoibritheachta.

(53) Tá feidhm Rialachán (AE) 2016/679 maidir le próiseáil sonraí pearsanta chun críche idir-inoibritheachta faoin Rialachán seo ag na húdaráis náisiúnta, ach amháin más iad na húdaráis ainmnithe nó lárphointí rochtana na mBallstát a dhéanann an phróiseáil sin chun críocha cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú.

(54) Maidir le próiseáil sonraí pearsanta ag Ballstáit chun críocha idir-inoibritheachta faoin Rialachán seo, sa chás gurb iad na húdaráis inniúla a dhéanann é sin chun críocha cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú, beidh feidhm ag Treoir (AE) 2016/680.

(55) Tá feidhm freisin ag Rialachán (AE) 2016/679, Rialachán (AE) 2018/1725, nó, i gcás inarb ábhartha, Treoir (AE) 2016/680 maidir le haon aistriú sonraí pearsanta chuig tríú tíortha nó chuig eagraíochtaí idirnáisúnta a dhéantar faoin Rialachán seo. Gan dochar do na forais don aistriú de bhun Chaibidil V de Rialachán (AE) 2016/679 nó, i gcás inarb ábhartha, Treoir (AE) 2016/680, níor cheart i gcás aon bhreithiúnas ó chúirt nó binse ná aon chinneadh ó údarás riaracháin tríú tír a cheanglaíonn ar rialaitheoir nó ar phróiseálaí sonraí pearsanta a aistriú nó a nochtadh go bhféadfaí iad a aithint nó a bheith infheidhmithe ar aon slí ach amháin má tá sé bunaithe ar chomhaontú idirnáisiúnta atá i bhfeidhm idir an tríú tír iarrthach agus an tAontas nó Ballstát.

(56) Na forálacha sonracha maidir le cosaint sonraí atá i Rialacháin (AE) 2017/2226 (13), (CE) Uimh. 767/2008 (14), (AE) 2018/1240 (15) ó Pharlaimint na hEorpa agus ón gComhairle agus Rialachán (AE) 2018/1861, ba cheart feidhm a bheith acu maidir le próiseáil sonraí pearsanta sna córais de réir mar a rialaítear iad leis na Rialacháin sin.

(57) Tá feidhm ag Rialachán (AE) 2018/1725 maidir le próiseáil sonraí pearsanta ag eu-LISA agus ag institiúidí agus comhlachtaí eile de chuid an Aontais agus a bhfreagrachtaí faoin Rialachán seo á gcomhlíonadh acu, gan dochar do Rialachán (AE) 2016/794 ó Pharlaimint na hEorpa agus ón gComhairle (16), a bhfuil feidhm aige maidir le próiseáil sonraí pearsanta ag Europol.

(58) Ba cheart do na húdaráis mhaoirseachta dá dtagraítear i Rialachán (AE) 2016/679 nó le Treoir (AE) 2016/680 faireachán a dhéanamh ar dhleathacht na próiseála sonraí pearsanta a dhéanann na Ballstáit. Ba cheart don Mhaoirseoir Eorpach ar Chosaint Sonraí faireachán a dhéanamh ar ghníomhaíochtaí institiúidí agus chomhlachtaí an Aontais i ndáil le próiseáil sonraí pearsanta. Ba cheart don Mhaoirseoir Eorpach ar Chosaint Sonraí agus do na húdaráis mhaoirseachta dul i gcomhar le chéile chun faireachán a dhéanamh ar phróiseáil sonraí pearsanta le comhchodanna idir-inoibritheachta. Chun go gcomhlíonfaidh an Maoirseoir Eorpach ar Chosaint Sonraí na cúraimí a chuirtear ar iontaoibh air faoin Rialachán seo, tá dóthain acmhainní, lena n-áirítear acmhainní daonna agus acmhainní airgeadais, ag teastáil.

(59) Chuathas i gcomhairle leis an Maoirseoir Eorpach ar Chosaint Sonraí i gcomhréir le hAirteagal 28(2) de Rialachán (CE) 45/2001 ó Pharlaimint na hEorpa agus ón gComhairle (17) agus thug sé tuairim uaidh an 16 Aibreán 2018 (18).

(60) An 11 Aibreán 2018, rinne Meitheal Airteagal 29 um Chosaint Sonraí tuairim a thabhairt.

(61) Ba cheart do na Ballstáit agus do eu-LISA araon pleananna slándála a chothabháil chun cur chun feidhme na n-oibleagáidí slándála a éascú agus ba cheart dóibh comhoibriú le chéile chun aghaidh a thabhairt ar shaincheisteanna slándála. Ba cheart do eu-LISA a áirithiú freisin go bhfuil na forbairtí teicneolaíochta is déanaí in úsáid i rith an ama chun sláine sonraí a áirithiú i gcomhthéacs forbartha, deartha agus bainistithe na gcomhchodanna idir-inoibritheachta. Maidir leis na hoibleagáidí atá ar eu-LISA ina leith sin, ba cheart go mbeadh ar áireamh orthu bearta atá riachtanach chun go gcoiscfear rochtain ag daoine neamhúdaraithe, amhail daoine atá ag obair do sholáthraithe seirbhíse seachtracha, ar shonraí pearsanta a phróiseáiltear trí na comhchodanna idir-inoibritheachta. Nuair a bhíonn conarthaí á ndámhachtain le haghaidh soláthar seirbhísí, ba cheart go mbreithneodh na Ballstáit agus eu-LISA gach bearta is gá chun comhlíonadh na ndlíthe nó na rialachán a bhaineann le cosaint sonraí pearsanta agus príobháideacht na ndaoine aonair a áirithiú nó chun leasanna slándála bunriachtanacha a choimirciú de bhun Rialachán (AE, Euratom) 2018/1046 ó Pharlaimint na hEorpa agus ón gComhairle (19) agus le coinbhinsiúin idirnáisiúnta is infheidhme. Ba cheart do eu-LISA prionsabail na príobháideachta trí dhearadh agus trí réamhshocrú a chur i bhfeidhm le linn dó a bheith ag forbairt na gcomhchodanna idir-inoibritheachta.

(62) Beidh tionchar ag cur chun feidhme na gcomhchodanna idir-inoibritheachta dá bhforáiltear sa Rialachán seo ar an mbealach a ndéantar seiceálacha ag na pointí trasnaithe teorann. Is é a leanfaidh as na tionchair sin ná go ndéanfar rialacha Rialachán (AE) 2016/399 atá cheana ann agus na rialacha maidir le hidir-inoibritheacht dá bhforáiltear sa Rialachán seo a chur i bhfeidhm in éineacht.

(63) Mar iarmhairt ar na rialacha sin a bheith á gcur i bhfeidhm in éineacht, ba cheart gurb í an tairseach chuardaigh Eorpach (ESP) a bheadh mar phríomhphointe rochtana le haghaidh ceadú éigeantach córasach a dhéanamh sna bunachair sonraí ag pointí trasnaithe teorann i dtaca le daoine a chuardach, amhail dá bhforáiltear le Rialachán (AE) 2016/399. Sa bhreis air sin, ba cheart do na gardaí teorann na sonraí céannachta nó na sonraí doiciméid taistil as ar lean nasc a aicmiú mar nasc dearg sa MID a thabhairt san áireamh chun a mheas an gcomhlíonann an duine na coinníollacha dul isteach arna sainiú i Rialachán (AE) 2016/399. Ní leor ann féin nasc dearg a bheith ann, áfach, chun bheith mar fhoras le dul isteach a dhiúltú, agus níor cheart leasú a dhéanamh, dá bhrí sin, ar na forais maidir le dul isteach a dhiúltú a liostaítear i Rialachán (AE) 2016/399.

(64) Bheadh sé iomchuí an Treoirleabhar Praiticiúil do Ghardaí Teorann a nuashonrú chun na soiléirithe sin a dhéanamh níos follasaí.

(65) I gcás ina mbeadh nasc buí ann nó ina mbraithfí nasc dearg de thoradh chuardach MID tríd an ESP, ba cheart don gharda teorann an CIR nó SIS, nó an dá cheann, a cheadú chun go bhféadfadh sé measúnú a dhéanamh ar an bhfaisnéis faoin duine atá á sheiceáil, chun a shonraí céannacht a nó a sonraí céannachta a fhíorú de láimh, agus chun dath an naisc a oiriúnú más gá.

(66) Chun tacú le cuspóirí an staidrimh agus an tuairiscithe, is gá rochtain a thabhairt d'fhoireann údaraithe na n-údarás inniúil agus d'institiúidí agus do ghníomhaireachtaí de chuid an Aontais dá dtagraítear sa Rialachán seo ar shonraí áirithe a cheadú a bhaineann le comhchodanna idir-inoibritheachta áirithe gan sainaithint daoine aonair a chumasú.

(67) Chun go mbeidh na húdaráis an Bhallstáit agus gníomhaireachtaí de chuid an Aontais in ann oiriúnú do na ceanglais nua maidir le húsáid ESP, is gá foráil a dhéanamh maidir le hidirthréimhse a bheith ann. Ar an gcaoi chéanna, chun foráil d'fheidhmiú comhleanúnach optamach an MID, ba cheart bearta idirthréimhseacha a bhunú le haghaidh thús a chuid oibríochtaí.

(68) Ós rud é nach féidir leis na Ballstáit cuspóir an Rialacháin seo, eadhon creat idir-inoibritheachta a bhunú idir córais faisnéise AE, a ghnóthú go leordhóthanach agus, de bharr fhairsinge nó éifeachtaí na gníomhaíochta, gur fearr is féidir iad a ghnóthú ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach (CAE). I gcomhréir le prionsabal na comhréireachta a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú.

(69) Ba cheart, dá bhrí sin, an méid atá fágtha sa bhuiséad atá curtha i leataobh do theorainneacha cliste i Rialachán (AE) Uimh. 515/2014 ó Pharlaimint na hEorpa agus ón gComhairle (20) a ath-leithdháileadh chuig an Rialachán seo, de bhun Airteagal 5(5)(b) de Rialachán (AE) Uimh. 515/2014, chun na costais a ghabhann le forbairt na gcomhchodanna idir-inoibritheachta a chlúdach.

(70) Chun gnéithe teicniúla mionsonraithe áirithe den Rialachán seo a fhorlíonadh, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh (CFAE) a tharmligean chuig an gCoimisiún i dtaca le: — fadú a dhéanamh ar an idirthréimhse le haghaidh úsáid na ESP; — fadú a dhéanamh ar an idirthréimhse le haghaidh úsáid brath ilchéannachtaí do Láraonad ETIAS; — nósanna imeachta chun cásanna a bhrath inar féidir a mheas go bhfuil sonraí céannachta comhionann nó cosúil le chéile; — i dtaca leis na rialacha maidir le hoibriú CRRS, lena n-áirítear coimircí sonracha le haghaidh próiseáil sonraí pearsanta agus na rialacha slándála is infheidhme i leith an stórais; agus — agus i dtaca le rialacha mionsonraithe maidir le hoibriú na tairsí gréasáin. Tá sé tábhachtach, go háirithe, go rachadh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear ar leibhéal na saineolaithe, agus go ndéanfar na comhairliúcháin sin i gcomhréir leis na prionsabail a leagtar síos sa i gComhaontú Idirinstitiúideach an 13 Aibreán 2016 maidir le Reachtóireacht Níos Fearr an 13 Aibreán 2016. (21) Go sonrach, chun rannpháirtíocht chomhionann in ullmhú na ngníomhartha tarmligthe a áirithiú, faigheann Parlaimint na hEorpa agus an Chomhairle na doiciméid uile ag an am céanna leis na saineolaithe sna Ballstát, agus bíonn rochtain chórasach ag a gcuid saineolaithe ar chruinnithe ghrúpaí saineolaithe an Choimisiúin a bhíonn ag déileáil le hullmhú na ngníomhartha tarmligthe.

(71) Chun coinníollacha aonfhoirmeacha a áirithiú maidir leis an Rialacháin seo a chur chun feidhme, ba cheart cumhachtaí cur chun feidhme a thabhairt don Choimisiún chun na dátaí a chinneadh óna gcuirfear tús le hoibríochtaí ESP, BMS comhroinnte, CIR, MID agus CRRS.

(72) Ba cheart cumhachtaí cur chun feidhme a thabhairt don Choimisiún freisin i ndáil le rialacha mionsonraithe a ghlacadh maidir leis an méid seo a leanas: mionsonraí teicniúla phróifílí úsáideoirí ESP; sonraíochtaí an réitigh theicniúil lena gceadaítear cuardach a dhéanamh ar na córais faisnéise AE, ar shonraí Europol agus ar bhunachair sonraí Interpol trí ESP agus formáid na bhfreagraí ó ESP; na rialacha teicniúla chun naisc a chruthú in MID idir sonraí ó chórais faisnéise AE éagsúla; inneachar agus cur i láthair na foirme atá le húsáid chun a chur in iúl don ábhar sonraí go bhfuil nasc dearg cruthaithe; na ceanglais feidhmíochta agus faireachán feidhmíochta i ndáil le BMS comhroinnte; sásraí, nósanna imeachta agus táscairí uathoibrithe um rialú cáilíochta sonraí; forbairt chaighdeán UMF; an nós imeachta comhair atá le húsáid i gcás teagmhais slándála; agus sonraíochtaí an réitigh theicniúil do na Ballstáit chun bainistiú a dhéanamh ar iarrataí ar rochtain d'úsáideoirí. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (22).

(73) De bhrí go mbeidh próiseáil ar mhéideanna suntasacha de shonraí pearsanta íogaire i gceist leis na comhchodanna idir-inoibritheachta, tá sé tábhachtach gur féidir leis na daoine a bhfuil a gcuid sonraí á bpróiseáil trí na comhchodanna sin a gcearta mar ábhair sonraí, amhail mar a éilítear faoi Rialachán (AE) 2016/679, Treoir (AE) 2016/680 agus Rialachán (AE) 2018/1725, a fheidhmiú. Ba cheart tairseach ghréasáin a sholáthar do na hábhair sonraí a bheidh mar éascú dóibh i bhfeidhmiú na gceart atá acu i leith rochtain a fháil ar a gcuid sonraí pearsanta agus na sonraí sin a cheartú agus a léirscriosadh agus próiseáil na sonraí sin a shrianadh. Ba cheart do eu-LISA tairseach ghréasáin den sórt sin a bhunú agus a bhainistiú.

(74) Ceann de chroíphrionsabail na cosanta sonraí is ea íoslaghdú a dhéanamh ar shonraí: faoi Airteagal 5(1)(c) de Rialachán (AE) 2016/679, caithfidh próiseáil sonraí a bheith leormhaith, ábhartha agus teoranta don mhéid is gá chun na gcríoch ar chucu a dhéantar iad a phróiseáil. Ar an gcúis sin, níor cheart do na comhchodanna idir-inoibritheachta foráil a dhéanamh do stóráil aon sonraí pearsanta nua, cé is moite de na naisc a stórálfar in MID agus arb iad sin an t-íosmhéid is gá chun críocha an Rialacháin seo.

(75) Ba cheart forálacha soiléire a bheith sa Rialachán seo maidir le dliteanas agus leis an gceart chun cúiteamh a fháil ar phróiseáil neamhdhleathach sonraí pearsanta agus as aon ghníomhaíocht eile nach bhfuil ag luí leis sin. Ba cheart forálacha den sórt sin a bheith gan dochar don cheart cúiteamh a fháil ón rialaitheoir nó ón bpróiseálaí, ná do dhliteanas an rialaitheora nó an phróiseálaí, faoi Rialachán (AE) 2016/679, faoi Threoir (AE) 2016/680 agus faoi Rialachán (AE) 2018/1725. Ba cheart do eu-LISA a bheith freagrach as aon damáiste a rinne sé mar phróiseálaí sonraí i gcás nár chomhlíon sé na hoibleagáidí a chuirtear air go sonrach faoin Rialachán seo, nó i gcás inar ghníomhaigh sé lasmuigh de threoracha dleathacha an Bhallstáit is rialaitheoir sonraí nó i gcás inar ghníomhaigh sé contrártha do na treoracha sin.

(76) Is gan dochar an Rialachán seo do chur i bhfeidhm Threoir 2004/38/CE ó Pharlaimint na hEorpa agus ón gComhairle (23).

(77) I gcomhréir le hAirteagail 1 agus 2 de Phrótacal Uimh. 22 maidir le seasamh na Danmhairge, atá i gceangal le CAE agus le CFAE, níl an Danmhairg rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. Ós rud é go gcuireann an Rialachán seo le acquis Schengen, cinnfidh an Danmhairg, i gcomhréir le hAirteagal 4 den Phrótacal sin, laistigh de thréimhse sé mhí tar éis don Chomhairle an Rialachán seo a ghlacadh an gcuirfidh sí chun feidhme ina dlí náisiúnta féin é.

(78) Is é atá sa Rialachán seo forbairt ar fhorálacha acquis Schengen nach bhfuil an Ríocht Aontaithe rannpháirteach iontu, i gcomhréir le Cinneadh 2000/365/CE ón gComhairle (24); dá bhrí sin, níl an Ríocht Aontaithe rannpháirteach i nglacadh an Rialacháin seo ná níl sí faoi cheangal aige ná faoi réir a chur i bhfeidhm.

(79) Is é atá sa Rialachán seo forbairt ar fhorálacha acquis Schengen nach bhfuil Éire rannpháirteach iontu, i gcomhréir le Cinneadh 2002/192/CE ón gComhairle (25); dá bhrí sin, níl Éire rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm.

(80) Maidir leis an Íoslainn agus an Iorua, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích ag Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas na Ríochta sin le acquis Schengen a chur chun feidhme, a chur i bhfeidhm agus a fhorbairt (26), ar forálacha iad a thagann faoi réim an réimse dá dtagraítear i bpointí A, B, C agus pointe G d'Airteagal 1 de Chinneadh 1999/437/CE ón gComhairle (27).

(81) Maidir leis an Eilvéis, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe arna thabhairt i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt (28), ar forálacha iad a thagann faoi réim an réimse dá dtagraítear i bpointí A, B, C agus G d'Airteagal 1 de Chinneadh 1999/437/CE ón gComhairle, arna léamh i gcomhar le hAirteagal 3 de Chinneadh 2008/146/CE ón gComhairle (29).

(82) Maidir le Lichtinstéin, is é atá sa Rialachán seo forbairt ar fhorálacha acquis Schengen de réir bhrí an Phrótacail idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin i ndáil le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt (30), ar forálacha iad a thagann faoi réim an réimse dá dtagraítear i bpointí A, B, C agus G d'Airteagal 1 de Chinneadh 1999/437/CE ón gComhairle arna léamh i gcomhar le hAirteagal 3 de Chinneadh 2011/350/AE ón gComhairle (31).

(83) Leis an Rialachán seo, urramaítear na cearta bunúsacha agus cloítear leis na prionsabail a aithnítear go háirithe i gCairt um Chearta Bunúsacha an Aontais Eorpaigh agus ba cheart é a chur i bhfeidhm i gcomhréir leis na cearta agus na prionsabail sin.

(84) Chun gur féidir an Rialachán seo a chomhtháthú sa chreat dlít atá ann cheana, ba cheart Rialacháin (AE) 2016/399, (AE) 2017/2226, (AE) 2018/1240, (AE) 2018/1726 agus (AE) 2018/1861, agus Cinntí 2004/512/CE (32) agus 2008/633/CGB (33), ón gComhairlea leasú dá réir sin,

TAR ÉIS AN RIALACHÁN SEO A GHLACADH:

CAIBIDIL I

Forálacha ginearálta

Airteagal 1 Ábhar 1. Leis an Rialachán seo, in éineacht le Rialachán (AE) 2019/818 ó Pharlaimint na hEorpa agus ón gComhairle (34), bunaítear creat chun idir-inoibritheacht a áirithiú idir an Córas Dul Isteach/Imeachta (EES), an Córas Faisnéise Víosaí (VIS), an Córas Eorpach um Fhaisnéis agus Údarú Taistil (ETIAS), Eurodac, Córas Faisnéise Schengen (SIS) agus an Córas Faisnéise Eorpach um Thaifid Choiriúla le haghaidh náisiúnaigh tríú tír (ECRIS-TCN). 2. Beidh sa chreat sin na comhchodanna idir-inoibritheachta seo a leanas: (a) tairseach chuardaigh Eorpach (ESP); (b) seirbhís chomhroinnte meaitseála sonraí bithmhéadracha (BMS comhroinnte); (c) stóras coiteann sonraí céannachta (CIR); (d) brathadóir ilchéannachtaí (MID). 3. Leagtar síos leis an Rialachán seo freisin forálacha maidir le ceanglais cáilíochta sonraí, maidir le formáid uilíoch teachtaireachta (UMF), agus maidir le lárstóras um thuairisciú agus staidreamh (CRRS), agus maidir le freagrachtaí na mBallstát agus na Gníomhaireachta Eorpaí chun Bainistiú Oibríochtúil a dhéanamh ar Chórais Mhórscála TF sa Limistéar Saoirse, Slándála agus Ceartais (eu-LISA), i dtaca le dearadh, forbairt agus oibríocht na gcomhchodanna idir-inoibritheachta. 4. Leis an Rialachán seo, déantar na nósanna imeachta agus na coinníollacha a oiriúnú freisin le haghaidh na n-údarás ainmnithe agus Ghníomhaireacht an Aontais Eorpaigh i ndáil le Comhar i bhForfheidhmiú an Dlí (Europol), i dtaca le rochtain a fháil ar EES, VIS, ETIAS agus Eurodac chun críocha cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú. 5. Leis an Rialachán seo, leagtar síos freisin creat chun céannacht daoine a fhíorú agus chun daoine a shainaithint.

Airteagal 2 Cuspóirí 1. Tríd an idir-inoibritheacht a áirithiú, tá ag an Rialachán seo na cuspóirí seo a leanas: (a) éifeachtacht agus éifeachtúlacht na seiceálacha ag na teorainneacha seachtracha a fheabhsú; (b) rannchuidiú le hinimirce neamhdhleathach a chosc agus a chomhrac; (c) rannchuidiú le hardleibhéal slándála i limistéar saoirse, slándála agus ceartais an Aontais, lena n-áirítear slándáil phoiblí agus beartas poiblí a chothabháil agus slándáil a choimirciú ar chríocha na mBallstát; (d) cur chun feidhme an chomhbheartais víosaí a fheabhsú; (e) cúnamh a thabhairt iarratais ar chosaint idirnáisiúnta a scrúdú; (f) rannchuidiú le cionta sceimhlitheoireachta agus le cionta coiriúla tromchúiseacha eile a chosc, a bhrath agus a imscrúdú; (g) sainaithint daoine nach eol cé hiad agus nach bhfuil in ann a gcéannacht a léiriú nó taisí daonna gan aithne i gcás de thubaiste nádúrtha, timpiste nó ionsaí sceimhlitheoireachta a éascú. 2. Na cuspóirí dá dtagraítear i mír 1, bainfear amach iad tríd an méid seo a leanas a dhéanamh: (a) ceart-sainaithint daoine a áirithiú; (b) rannchuidiú le calaois aitheantais a chomhrac; (c) cháilíocht sonraí a fheabhsú agus na ceanglais cháilíochta le haghaidh na sonraí a stóráiltear sna córais faisnéise AE a chomhchuibhiú, agus ag an am céanna ceanglais próiseála sonraí na n-ionstraimí dlí lena rialaítear na córais ar leith, mar aon le caighdeáin agus prionsabail cosanta sonraí, a urramú; (d) na Ballstáit a éascú, agus tacú leo, i gcur chun feidhme teicniúil agus oibríochtúil na gcóras faisnéise AE; (e) na coinníollacha slándála sonraí agus cosanta sonraí lena rialaítear na córais faisnéise AE faoi seach a neartú. a shimpliú, agus iad a dhéanamh níos aonfhoirmí, gan difear a dhéanamh don chosaint speisialta ná do na coimircí a thugtar do chatagóirí áirithe sonraí; (f) na coinníollacha maidir le rochtain ag údaráis ainmnithe ar EES, VIS, ETIAS agus Eurodac a shruthlíniú agus fós coinníollacha riachtanacha agus comhréireacha don rochtain sin a áirithiú; (g) tacú le críocha EES, VIS, ETIAS, Eurodac, SIS agus ECRIS-TCN.

Airteagal 3 Raon feidhme 1. Tá feidhm ag an Rialachán seo maidir le EES, VIS, ETIAS agus SIS. 2. Tá feidhm ag an Rialachán seo maidir le daoine a bhféadfar a sonraí pearsanta a phróiseáil sna córais faisnéise AE sin dá dtagraítear i mír 1 den Airteagal seo agus a mbailítear a gcuid sonraí chun na gcríoch a sainítear in Airteagail 1 agus 2 de Rialachán (CE) Uimh. 767/2008, Airteagal 2 de Rialachán (AE) 2017/2226, Airteagail 1 agus 4 de Rialachán (AE) 2018/1240, Airteagal 1 de Rialachán 2018/1860 agus Airteagal 1 de Rialachán (AE) 2018/1861.

Airteagal 4 Sainmhínithe Chun críocha an Rialacháin seo, tá feidhm ag na sainmhínithe seo a leanas: (1) ciallaíonn “teorainneacha seachtracha” teorainneacha seachtracha mar a shainmhínítear i bpointe (2) d'Airteagal 2 de Rialachán (AE) 2016/399; (2) ciallaíonn “seiceálacha teorann” seiceálacha teorann mar a shainmhínítear i bpointe (11) d'Airteagal 2(11) de Rialachán (AE) 2016/399; (3) ciallaíonn “údarás teorann” an garda teorann arna shannadh i gcomhréir leis an dlí náisiúnta chun seiceálacha teorann a dhéanamh; (4) ciallaíonn “údaráis mhaoirseachta” an t-údarás maoirseachta dá dtagraítear in Airteagal 51(1) de Rialachán (AE) 2016/679 agus an t-údarás maoirseachta dá dtagraítear in Airteagal 1(1) de Threoir (AE) 2016/680; (5) ciallaíonn “fíorú” an próiseas arb é atá ann comparáid a dhéanamh idir tacair sonraí chun bailíocht na céannachta a mhaítear a bheith ag duine a shuíomh (sampla amháin a chur i gcomparáid le sampla eile); (6) ciallaíonn “sainaithint” an próiseas arb é atá ann céannacht duine a dheimhniú trí chuardach a dhéanamh ar iliomad tacar sonraí i mbunachar sonraí (sampla amháin a chur i gcomparáid le hiliomad samplaí); (7) ciallaíonn “sonraí alfa-uimhriúla” sonraí a léirítear le litreacha, le digití, le saincharachtair, le spásanna agus le comharthaí poncaíochta; (8) ciallaíonn “sonraí céannachta” na sonraí dá dtagraítear in Airteagal 27(3)(a) go (e); (9) ciallaíonn “sonraí méarlorg” íomhánna de mhéarloirg agus íomhánna de mhéarloirg neamhfhollas, trína gcumasaítear, de bharr a nádúir uathúil agus na bpointí tagartha atá iontu, comparáidí cruinne agus cinntitheacha a dhéanamh maidir le céannacht duine; (10) ciallaíonn “íomhá den aghaidh” íomhánna digiteacha d'aghaidh duine; (11) ciallaíonn “sonraí bithmhéadracha” sonraí méarlorg nó íomhánna den aghaidh, nó an bheirt acu; (12) ciallaíonn “teimpléad bithmhéadrach” léiriú matamaitice a fhaightear trí shonraí céannachta a asbhaint ó na sonraí bithmhéadracha atá teoranta do na gnéithe a theastaíonn chun sainaithint agus fíorú a dhéanamh; (13) ciallaíonn “doiciméad taistil” pas nó doiciméad coibhéiseach, a thugann teideal don sealbhóir dul trasna teorainneacha seachtracha agus ar féidir víosa a ghreamú de; (14) ciallaíonn “sonraí doiciméid taistil” cineál, uimhir agus tír eisiúna an doiciméid taistil, dáta éagtha bhailíocht an doiciméid taistil agus cód trí litir na tíre a eisíonn an doiciméad taistil; (15) ciallaíonn “córais faisnéise AE” EES, VIS, ETIAS, Eurodac, SIS agus ECRIS-TCN; (16) ciallaíonn “sonraí Europol” sonraí pearsanta a phróiseálann Europol chun na críche dá dtagraítear i bpointí (a), (b) agus (c) d Airteagal 18(2) de Rialachán (AE) 2016/794; (17) ciallaíonn “bunachair sonraí Interpol” bunachar sonraí Interpol ina bhfuil faisnéis faoi Dhoiciméid Taistil a Cailleadh agus a Goideadh (bunachar sonraí DTCG) agus bunachar sonraí Interpol um Dhoiciméid Taistil a bhaineann le Fógraí (bunachar sonraí TDAWN); (18) ciallaíonn “meaits” ceangal comhfhreagrach a bheith ann mar thoradh ar chomparáid uathoibrithe idir sonraí pearsanta atá taifeadta nó atá á dtaifeadadh i gcóras faisnéise nó i mbunachar sonraí; (19) ciallaíonn “údarás póilíneachta” an t-údarás inniúil mar a shainmhínítear i bpointe (7) d'Airteagal 3 de Threoir (AE) 2016/680; (20) ciallaíonn “údaráis ainmnithe” údaráis ainmnithe sna Ballstáit mar a shainmhínítear i bpointe (26) d'Airteagal 3 de Rialachán (AE) 2017/2226, i bpointe (e) d'Airteagal 2(1) de Chinneadh 2008/633/CGB agus i bpointe (21) d'Airteagal 3(1) de Rialachán (AE) 2018/1240; (21) ciallaíonn ‘cion sceimhlitheoireachta’ cion faoin dlí náisiúnta a chomhfhreagraíonn do cheann de na cionta dá dtagraítear i dTreoir (AE) 2017/541 ó Pharlaimint na hEorpa agus ón gComhairle (35), nó atá coibhéiseach le ceann acu; (22) ciallaíonn “cion coiriúil tromchúiseach” cion a chomhfhreagraíonn do cheann de na cionta dá dtagraítear in Airteagal 2(2) de Chinneadh Réime 2002/584/CGB ón gComhairle (36), nó atá coibhéiseach le ceann acu, má tá sé inphionóis faoin dlí náisiúnta le pianbhreith coimeádta nó le hordú coinneála ar feadh uastréimhse de trí bliana ar a laghad; (23) ciallaíonn “Córas Dul Isteach/Imeachta” nó “EES” an Córas Dul Isteach/Imeachta a bunaíodh le Rialachán (AE) 2017/2226; (24) ciallaíonn “Córas Faisnéise Víosaí” nó “VIS” an Córas Faisnéise Víosaí a bunaíodh le Rialachán (CE) Uimh. 767/2008 ó Pharlaimint na hEorpa agus ón gComhairle (37); (25) Ciallaíonn “Córas Eorpach um Fhaisnéis agus Údarú Taistil” (“ETIAS”) an Córas an Aontais Eorpaigh um Fhaisnéis agus Údarú Taistil a bunaíodh le Rialachán (AE) 2018/1240; (26) ciallaíonn “Eurodac” Eurodac a bunaíodh le Rialachán (AE) Uimh. 603/2013; (27) ciallaíonn “Córas Faisnéise Schengen” nó “SIS” Córas Faisnéise Schengen a bunaíodh le Rialacháin (AE) 2018/1860, (AE) 2018/1861 agus (AE) 2018/1862; (28) ciallaíonn “ECRIS-TCN” an córas láraithe leis na Ballstáit a shainaithint ag a bhfuil faisnéis faoi chiontuithe náisiúnach tríú tír agus daoine gan stát a bunaíodh le Rialachán (AE) 2019/816 ó Pharlaimint na hEorpa agus ón gComhairle (38).

Airteagal 5 Neamh-idirdhealú agus cearta bunúsacha Ní bheidh mar thoradh ar shonraí pearsanta a phróiseáil chun críocha an Rialacháin seo go ndéanfar idirdhealú in aghaidh daoine ar aon fhoras amhail inscne, cine, dath, bunadh eitneach nó sóisialta, gnéithe géiniteacha, teanga, reiligiún nó creideamh, tuairim pholaitiúil nó aon tuairim eile, ballraíocht de mhionlach náisiúnta, maoin, breith, míchumas, aois nó gnéaschlaonadh. Déanfar dínit agus iomláine an duine a lán-urramú chomh maith le cearta bunúsacha, lena n-áirítear an ceart go n-urramófaí saol príobháideach an duine agus go gcosnófaí sonraí pearsanta. Tabharfar aird ar leith ar leanaí, daoine scothaosta, daoine a bhfuil míchumas orthu chomh maith le daoine a bhfuil cosaint idirnáisiúnta de dhíth orthu. Beidh sárleasanna an linbh ina príomhchomaoin.

CAIBIDIL II

Tairseach chuardaigh Eorpach

Airteagal 6 Tairseach chuardaigh Eorpach 1. Bunaítear tairseach chuardaigh Eorpach (ESP) chun éascú a dhéanamh ar rochtain thapa, rianúil, éifeachtúil, chórasach agus rialaithe ag údaráis na mBallstát agus ag gníomhaireachtaí an Aontais Eorpaigh ar na córais faisnéise AE, ar shonraí Europol agus ar bhunachair sonraí Interpol le haghaidh chomhlíonadh a gcuid cúraimí agus i gcomhréir lena gcearta rochtana agus le cuspóirí agus críocha EES, VIS, ETIAS, Eurodac, SIS agus ECRIS-TCN. 2. Is é a bheidh in ESP: (a) bonneagar lárnach, lena n-áirítear tairseach chuardaigh a fhéachann le EES, VIS, ETIAS, Eurodac, SIS agus ECRIS-TCN, mar aon le sonraí Europol agus bunachair sonraí Interpol, a chuardach san am céanna; (b) bealach cumarsáide slán idir ESP, na Ballstáit agus gníomhaireachtaí an Aontais atá i dteideal ESP a úsáid; (c) bonneagar cumarsáide slán idir ESP agus EES, VIS, ETIAS, Eurodac, SIS Láir agus ECRIS-TCN, sonraí Europol agus bunachair sonraí Interpol agus idir ESP agus bonneagair lárnacha CIR agus MID. 3. Is é eu-LISA a fhorbróidh ESP agus a áiritheoidh a bhainistiú teicniúil.

Airteagal 7 Úsáid na tairsí cuardaigh Eorpaí 1. Beidh úsáid ESP forchoimeádta do na húdaráis sna Ballstáit agus do na gníomhaireachtaí de chuid an Aontais a bhfuil rochtain acu ar cheann amháin ar a laghad de na córais faisnéise AE i gcomhréir leis na hionstraimí dlí lena rialaítear na córais faisnéise AE, ar CIR, agus ar MID i gcomhréir leis an Rialachán seo, ar shonraí Europol i gcomhréir le Rialachán (AE) 2016/794 nó ar bhunachair sonraí Interpol i gcomhréir le dlí an Aontais nó leis an dlí náisiúnta lena riailítear an rochtain sin. Féadfaidh na húdaráis sna Ballstáit agus na gníomhaireachtaí de chuid an Aontais sin úsáid a bhaint as ESP, agus as na sonraí a thagann as, chun na gcríoch agus na gcuspóirí a leagtar síos sna hionstraimí dlí lena rialaítear na córais faisnéise AE sin, i Rialachán (AE) 2016/794 agus sa Rialachán seo, agus chun na gcríoch agus na gcuspóirí sin amháin. 2. Údaráis na mBallstát agus gníomhaireachtaí de chuid an Aontais dá dtagraítear i mír 1, úsáidfidh siad ESP chun sonraí a bhaineann le daoine nó a ndoiciméid taistil a chuardach i lárchórais EES, VIS agus ETIAS i gcomhréir lena gcearta rochtana amhail dá dtagraítear sna hionstraimí dlí lena rialaítear na córais faisnéise AE sin agus sa dlí náisiúnta. Úsáidfidh siad ESP freisin chun CIR a chuardach i gcomhréir lena gcearta rochtana faoin Rialachán seo chun na gcríoch dá dtagraítear in Airteagal 20, Airteagal 21 agus Airteagal 22. 3. Féadfaidh na húdaráis sna Ballstáit dá dtagraítear i mír 1 ESP a úsáid chun sonraí a bhaineann le daoine nó a ndoiciméid taistil a chuardach in SIS Láir dá dtagraítear i Rialacháin (AE) 2018/1860 agus (AE) 2018/1861. 4. I gcás ina bhforáiltear dó faoi dhlí an Aontais, úsáidfidh gníomhaireachtaí an Aontais dá dtagraítear i mír 1 ESP chun sonraí a bhaineann le daoine nó a ndoiciméid taistil a chuardach in SIS Láir. 5. Féadfaidh údaráis na mBallstáit agus gníomhaireachtaí an Aontais dá dtagraítear i mír 1 ESP a úsáid chun sonraí a bhaineann doiciméid taistil a chuardach i sonraí Europol i gcás ina bhforáiltear dó sin agus i gcomhréir lena gcearta rochtana faoi dhlí an Aontais agus faoin dlí náisiúnta.

Airteagal 8 Próifílí le haghaidh úsáideoirí na tairsí cuardaigh Eorpaí 1. Chun críocha úsáid ESP a chumasú, déanfaidh eu-LISA, i gcomhar le Ballstáit, próifíl a chruthú bunaithe ar gach catagóire úsáideora de chuid ESP agus ar críocha na gcuardach, i gcomhréir leis na mionsonraí teicniúla agus na cearta rochtana dá dtagraítear i mír 2. I gcomhréir le dlí an Aontais agus an dlí náisiúnta, beidh an fhaisnéis seo a leanas i ngach proifíl: (a) na réimsí sonraí a úsáidfear chun an cuardach a dhéanamh; (b) na córais faisnéise AE, sonraí Europol agus bunachair sonraí Interpol atá le cuardach agus iad ar féidir leo a chuardach agus iad a sholáthraíonn freagra don úsáideoir; (c) na sonraí sonracha sna córais faisnéise AE, sonraí Europol agus bunachair sonraí Interpol a fhéadfar a chuardach; (d) na catagóirí sonraí a fhéadfar a sholáthar i ngach freagra. 2. Déanfaidh an Coimisiún gníomhartha cur chun feidhme a ghlacadh chun mionsonraí teicniúla na bpróifílí dá dtagraítear i mír 1 i gcomhréir le cearta rochtana faoi na hionstraimí dlí lena rialaítear na córais faisnéise AE agus faoin dlí náisiúnta. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 74(2). 3. Déanfaidh eu-LISA na próifílí dá dtagraítear i mír 1 a athbhreithniú go rialta i gcomhar leis na Ballstáit, uair sa bhliain ar a laghad, agus más gá déanfar iad a nuashonrú.

Airteagal 9 Cuardaigh 1. Seolfaidh úsáideoirí ESP cuardach trí shonraí alfa-uimhriúla nó bithmhéadracha a chur ar aghaidh chuig ESP. I gcás ina mbeidh cuardach seolta, déanfaidh ESP cuardach in EES, ETIAS, VIS, SIS, Eurodac, córas ECRIS-TCN, CIR agus i sonraí Europol agus bunachair sonraí Interpol, ag an am céanna trí úsáid a bhaint as na sonraí a bheidh curtha ar aghaidh ag an úsáideoir agus i gcomhréir leis an bpróifíl úsáideora. 2. Na catagóirí sonraí a úsáidfear chun cuardach a sheoladh trí ESP, beidh siad ag comhfhreagairt do na catagóirí sonraí a bhaineann le daoine nó le doiciméid taistil a fhéadfar a úsáid chun na córais faisnéise AE éagsúla, sonraí Europol agus bunachair sonraí Interpol a chuardach, i gcomhréir leis na hionstraimí dlí a rialaíonn iad. 3. Déanfaidh eu-LISA, i gcomhar le Ballstáit, doiciméad um rialú comhéadain a chur chun feidhme ar bhonn an UMF dá dtagraítear in Airteagal 39 i leith ESP. 4. Tar éis don úsáideoir ESP tús a chur leis an gcuardach, déanfaidh EES, ETIAS, VIS, SIS, Eurodac, córas ECRIS-TCN, CIR agus an brathadóir ilchéannachtaí, mar aon le sonraí Europol agus bunachair sonraí Interpol, na sonraí atá iontu mar thoradh ar chuardach a sholáthar. Gan dochar d'Airteagal 20, léireoidh an freagra a sholáthróidh ESP cén córas faisnéise AE nó cén bunachar sonraí lena mbaineann na sonraí. Ní sholáthróidh ESP aon fhaisnéis maidir le sonraí sna córais faisnéise AE, sonraí Europol agus bunachair sonraí Interpol ar sonraí iad nach bhfuil aon rochtain ag an úsáideoir orthu faoi dhlí an Aontais is infheidhme nó faoin dlí náisiúnta is infheidhme. 5. Cuardach ar bith ar bhunachair sonraí Interpol a sheoltar trí ESP, déanfar é ar shlí a fhágfaidh nach ndéanfar aon fhaisnéis a nochtadh d'úinéir an fholáirimh Interpol. 6. Déanfaidh ESP freagraí a sholáthar don úsáideoir a thúisce a bheidh na sonraí ar fáil ó cheann amháin de na córais faisnéise AE, ó shonraí Europol nó ó bhunachair sonraí Interpol. Sna freagraí sin, ní bheidh iontu ach na sonraí a bhfuil rochtain ag an úsáideoir orthu faoi dhlí an Aontais agus faoin dlí náisiúnta. 7. Déanfaidh an Coimisiún gníomh cur chun feidhme a ghlacadh chun an nós imeachta teicniúil don ESP cuardach a dhéanamh sna córais faisnéise AE, i sonraí Europol agus i mbunachair sonraí Interpol trí ESP a shonrú, chomh maith le formáid na bhfreagraí ó ESP. Déanfar an gníomh cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 74(2).

Airteagal 10 Logaí a choimeád 1. Gan dochar d'Airteagail 46 de Rialachán (AE) 767/2008, Airteagal 34 de Rialachán (CE) Uimh. 767/2008, Airteagal 69 de Rialachán (AE) 2018/1240 agus Airteagail 12 agus 18 de Rialachán (AE) 2018/1861, coimeádfaidh eu-LISA logaí de na hoibríochtaí próiseála sonraí uile san ESP. Léireofar an méid seo a leanas sna logaí sin: (a) an Ballstát nó an ghníomhaireacht de chuid an Aontais atá ag seoladh an chuardaigh agus an phróifíl ESP a úsáidtear; (b) dáta agus am an chuardaigh; (c) na córais faisnéise AE agus bunachair sonraí Interpol a chuardaítear. 2. Déanfaidh gach Ballstát logaí a choimeád de chuardaigh a dhéanann a údaráis agus foireann na n-údarás sin atá cuí-údaraithe ESP a úsáid. Déanfaidh gach gníomhaireacht de chuid an Aontais logaí a choimeád de chuardaigh a dhéanann a foireann atá cuí-údaraithe 3. Ní fhéadfar na logaí dá dtagraítear i míreanna 1 agus 2 a úsáid ach chun faireachán a dhéanamh ar chosaint sonraí, lena n-áirítear seiceáil a dhéanamh ar inghlacthacht cuardaigh agus ar dhleathacht próiseála sonraí, agus chun slándáil agus sláine sonraí a áirithiú. Úsáidfear bearta iomchuí chun na logaí sin a chosaint ar rochtain neamhúdaraithe agus léirscriosfar iad aon bhliain amháin tar éis a gcruthaithe. Mura rud é, áfach, go mbeidh siad ag teastáil le haghaidh nósanna imeachta faireacháin a bhfuil tús curtha leo cheana féin agus léirscriosfar iad a thúisce nach mbeidh na logaí sin ag teastáil a thuilleadh le haghaidh na nósanna imeachta faireacháin.

Airteagal 11 Nósanna imeachta cúltaca i gcás nach bhfuil sé indéanta ar chúiseanna teicniúla an tairseach chuardaigh Eorpach a úsáid 1. I gcás nach mbeidh sé indéanta ar chúiseanna teicniúla ESP a úsáid chun córas faisnéise AE amháin nó níos mó nó CIR a chuardach, de dheasca chliseadh ESP, tabharfaidh eu-LISA fógra i modh uathoibrithe do na húsáideoirí ESP ina leith sin. 2. I gcás nach mbeidh sé indéanta ar chúiseanna teicniúla ESP a úsáid chun córas faisnéise AE amháin nó níos mó nó CIR a chuardach, de dheasca chliseadh an bhonneagair náisiúnta i mBallstát, tabharfaidh an Ballstát sin fógra i modh uathoibrithe do eu-LISA agus don Choimisiún ina leith sin. 3. Sna cásanna dá dtagraítear i míreanna 1 agus 2 den Airteagal seo, agus go dtí go réiteofar an cliseadh teicniúil, ní bheidh feidhm ag an oibleagáid dá dtagraítear in Airteagal 7(2) agus (4) agus déanfaidh na Ballstáit na córais faisnéise AE nó CIR a rochtain go díreach más rud é go bhfuil ceangal orthu déanamh amhlaidh faoi dhlí an Aontais nó an dlí náisiúnta. 4. I gcás nach mbeidh sé indéanta ar chúiseanna teicniúla ESP a úsáid chun córas faisnéise AE amháin nó níos mó nó CIR a chuardach, de dheasca chliseadh an bhonneagair i ngníomhaireacht de chuid an Aontais, tabharfaidh an ghníomhaireacht sin fógra i modh uathoibrithe do eu-LISA agus don Choimisiún ina leith sin.

CAIBIDIL III

Seirbhís chomhroinnte meaitseála sonraí bithmhéadracha

Airteagal 12 Seirbhís chomhroinnte meaitseála sonraí bithmhéadracha 1. Bunaítear seirbhís chomhroinnte meaitseála sonraí bithmhéadracha (BMS comhroinnte) ina stóráiltear teimpléid bhithmhéadracha arna bhfáil ó na sonraí bithmhéadracha dá dtagraítear in Airteagal 13, a stóráiltear in CIR agus SIS agus lenar féidir sonraí bithmhéadracha a chuardach i roinnt córas faisnéise AE chun críocha tacú le CIR agus MID agus le cuspóirí EES, VIS, Eurodac, SIS agus ECRIS-TCN. 2. Is é a bheidh in BMS comhroinnte: (a) bonneagar lárnach a ghabhfaidh ionad lárchórais EES, VIS, SIS, Eurodac agus ECRIS-TCN faoi seach, sa mhéid agus go ndéanfar teimpléid bhithmhéadracha a stóráil ann agus go gceadóidh sé cuardach a dhéanamh le sonraí bithmhéadracha; (b) bonneagar cumarsáide slán idir BMS comhroinnte, SIS Láir agus CIR. 3. Is é eu-LISA a fhorbróidh BMS comhroinnte agus a áiritheoidh a bhainistiú teicniúil.

Airteagal 13 Teimpléid bhithmhéadracha a stóráil sa tseirbhís chomhroinnte meaitseála sonraí bithmhéadracha 1. Stórálfar in BMS comhroinnte na teimpléid bhithmhéadracha a gheobhaidh sé ó na sonraí bithmhéadracha seo a leanas: (a) na sonraí dá dtagraítear in Airteagal 16(1)(d), Airteagal 17(1)(b) agus (c) agus Airteagal 18(2)(a), (b) agus (c)de Rialachán (AE) 2017/2226; (b) na sonraí dá dtagraítear i bpointe (6) d'Airteagal 9 de Rialachán (CE) Uimh. 767/2008; (c) na sonraí dá dtagraítear in Airteagal 20(2)(w) agus (x), seachas na sonraí faoi loirg dhearnan, de Rialachán (AE) 2018/1861; (d) na sonraí dá dtagraítear in Airteagal 4(1)(u) agus (v), seachas na sonraí faoi loirg dhearnan, de Rialachán (CE) Uimh. 2018/1860. Déanfar na teimpléid bhithmhéadracha a storáil in BMS comhroinnte i bhfoirm atá scartha go loighciúil de réir an chórais faisnéise AE óna dtagann na sonraí. 2. Le haghaidh gach tacair sonraí dá dtagraítear i mír 1, déanfaidh BMS comhroinnte tagairt do na córais faisnéise AE ina stóráiltear na sonraí bithmhéadracha comhfhreagracha a áireamh i ngach teimpléad bithmhéadrach agus tagairt do na taifid iarbhír sna córais faisnéise AE sin. 3. Ní iontrálfar teimpléid bhithmhéadracha in BMS comhroinnte ach amháin tar éis seiceáil uathoibrithe cháilíochta ar na sonraí bithmhéadracha a cuireadh le ceann amháin de na córais faisnéise AE a bheith déanta ag BMS comhroinnte chun a dhearbhú go gcomhlíontar íoschaighdeán cáilíochta sonraí. 4. Maidir le stóráil na sonraí dá dtagraítear i mír 1, comhlíonfaidh sé na caighdeáin cháilíochta dá dtagraítear in Airteagal 37(2). 5. Déanfaidh an Coimisiún, trí bhíthin gníomh cur chun feidhme, na ceanglais feidhmíochta agus na socruithe praiticiúla chun faireachán a dhéanamh ar BMS comhroinnte a leagan síos chun a áirithiú go ndéanann éifeachtúlacht na gcuardach bithmhéadrach nósanna imeachta a bhfuil práinn ama ag gabháil leo, amhail seiceálacha ag an teorainn agus sainaithint daoine, a urramú. Déanfar an gníomh cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 74(2).

Airteagal 14 Sonraí bithmhéadracha a chuardach leis an tseirbhís chomhroinnte meaitseála sonraí bithmhéadracha Chun na sonraí bithmhéadracha a stóráiltear in CIR agus in SIS a chuardach, úsáidfidh CIR agus SIS na teimpléid bhithmhéadracha a stóráiltear in BMS comhroinnte. Déanfar cuardaigh le sonraí bithmhéadracha i gcomhréir leis na cuspóirí dá bhforáiltear sa Rialachán seo agus i Rialacháin (CE) Uimh. 767/2008, (AE) 2017/2226, (AE) 2018/1860, (AE) 2018/1861, (AE) 2018/1862 agus (AE) 2019/816.

Airteagal 15 Sonraí a choinneáil sa tseirbhís chomhroinnte meaitseála sonraí bithmhéadracha Déanfar na sonraí dá dtagraítear in Airteagal 13(1) agus (2) a stóráil in BMS comhroinnte ach amháin ar feadh na tréimhse céanna a bheidh na sonraí bithmhéadracha comhfhreagracha stóráilte in CIR nó in SIS. Déanfar na sonraí a léirscriosadh ón BMS comhroinnte ar mhodh uathoibrithe.

Airteagal 16 Logaí a choimeád 1. Gan dochar d'Airteagail 46 de Rialachán (AE) 2017/2226, Airteagal 34 de Rialachán (CE) Uimh. 767/2008 agus Airteagail 12 agus 18 de Rialachán (AE) 2018/1861, coimeádfaidh eu-LISA logaí de na hoibríochtaí próiseála sonraí uile sa BMS comhroinnte. Áireofar sna logaí sin an méid seo a leanas: (a) an Ballstát nó an ghníomhaireacht de chuid an Aontais atá ag seoladh an chuardaigh; (b) stair chruthú agus stóráil na dteimpléad bithmhéadrach; (c) na córais faisnéise AE a cuardaíodh leis na teimpléid bhithmhéadracha a stóráiltear in BMS comhroinnte; (d) dáta agus am an chuardaigh; (e) na cineálacha sonraí bithmhéadracha arna n-úsáid chun an cuardach a sheoladh; (f) torthaí an chuardaigh agus dáta agus am an toraidh. 2. Déanfaidh gach Ballstát logaí de chuardaigh a choimeád a dhéanann a údaráis agus foireann na n-údarás sin atá cuí-údaraithe ESP a úsáid.. Déanfaidh gach gníomhaireacht de chuid an Aontais logaí a choimeád de chuardaigh a dhéanann a fhoireann atá cuí-údaraithe. 3. Ní fhéadfar na logaí dá dtagraítear i míreanna 1 agus 2 a úsáid ach chun faireachán a dhéanamh ar chosaint sonraí, lena n-áirítear seiceáil a dhéanamh ar inghlacthacht cuardaigh agus ar dhleathacht próiseála sonraí, agus chun slándáil agus sláine sonraí a áirithiú. Úsáidfear bearta iomchuí chun na logaí sin a chosaint ar rochtain neamhúdaraithe agus léirscriosfar iad aon bhliain amháin tar éis a gcruthaithe. Mura rud é, áfach, go mbeidh siad ag teastáil le haghaidh nósanna imeachta faireacháin a bhfuil tús curtha leo cheana féin agus léirscriosfar iad a thúisce nach mbeidh na logaí sin ag teastáil a thuilleadh le haghaidh na nósanna imeachta faireacháin.

CAIBIDIL IV

Stóras coiteann sonraí céannachta

Airteagal 17 Stóras coiteann sonraí céannachta 1. Bunaítear stóras coiteann sonraí céannachta (CIR), lena gcruthaítear sainchomhad le haghaidh gach duine atá cláraithe in EES, VIS, ETIAS, Eurodac nó ECRIS-TCN ina bhfuil na sonraí dá dtagraítear in Airteagal 18, chun éascú a dhéanamh ar agus cabhrú le ceart-sainaithint daoine atá cláraithe in EES, VIS, ETIAS, Eurodac agus ECRIS-TCN i gcomhréir le hAirteagal 20, chun tacú le feidhmiú an MID i gcomhréir le hAirteagal 21 agus chun rochtain ag na húdaráis ainmnithe agus ag Europol ar EES, VIS, ETIAS agus Eurodac, i gcás inar gá an méid sin chun cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú i gcomhréir le hAirteagal 22. 2. Is é a bheidh in CIR: (a) bonneagar lárnach a ghabhfaidh ionad lárchórais faoi seach EES, VIS, ETIAS, Eurodac agus ECRIS-TCN sa mhéid agus go stórálfar ann na sonraí dá dtagraítear in Airteagal 18; (b) bealach cumarsáide slán idir CIR, na Ballstáit agus na gníomhaireachtaí de chuid an Aontais atá i dteideal CIR a úsáid i gcomhréir le dlí an Aontais agus leis an dlí náisiúnta; (c) bonneagar cumarsáide slán idir CIR agus EES, VIS, ETIAS, Eurodac agus ECRIS-TCN chomh maith le bonneagair lárnacha ESP, BMS comhroinnte agus MID. 3. Is é eu-LISA a fhorbróidh CIR agus a áiritheoidh a bhainistiú teicniúil. 4. I gcás nach mbeidh sé indéanta ar chúiseanna teicniúla, de dheasca chliseadh CIR, CIR a chuardach chun duine a shainaithint de bhun Airteagal 20, chun ilchéannachtaí a bhrath de bhun Airteagal 21 nó chun cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú de bhun Airteagal 22, tabharfaidh úsáideoirí CIR fógra i modh uathoibrithe do eu-LISA ina leith sin. 5. Déanfaidh eu-LISA, i gcomhar le Ballstáit, doiciméad um rialú comhéadain a chur chun feidhme ar bhonn an UMF dá dtagraítear in Airteagal 39 i leith CIR.

Airteagal 18 Na sonraí atá sa stóras coiteann sonraí céannachta 1. Stórálfar in CIR na sonraí seo a leanas – arna scaradh go loighciúil – de réir an chórais faisnéise ónár tháinig na sonraí: (a) na sonraí dá dtagraítear in Airteagal 16(1)(a) go (d), Airteagal 17(1)(a), (b) agus (c) agus Airteagal 18(1) agus (2) de Rialachán (AE) 2017/2226; (b) na sonraí dá dtagraítear i bpointí (4)(a) go (c), (5) agus (6) d'Airteagal 9 de Rialachán (CE) Uimh. 767/2008; (c) na sonraí dá dtagraítear in Airteagal 17(2)(a) go (e) de Rialachán (AE) 2018/1240; 2. I gcás gach tacair sonraí dá dtagraítear i mír 1, beidh san áireamh in CIR tagairt do na córais faisnéise AE lena mbaineann na sonraí. 3. Na húdaráis a dhéanann CIR a rochtain, déanfaidh siad amhlaidh i gcomhréir lena gcearta rochtana amhail faoi na hionstraimí dlí lena rialaítear na córais faisnéise AE agus faoin dlí náisiúnta agus i gcomhréir leis na cearta rochtana atá acu faoin Rialachán seo chun na gcríoch dá dtagraítear in Airteagail 20, 21 agus 22. 4. I gcás gach tacair sonraí dá dtagraítear i mír 1, beidh san áireamh in CIR tagairt don taifead iarbhír atá sna córais faisnéise AE lena mbaineann na sonraí. 5. Maidir le stóráil na sonraí dá dtagraítear i mír 1, comhlíonfaidh sé na caighdeáin cháilíochta dá dtagraítear in Airteagal 37(2).

Airteagal 19 Cur leis na sonraí sa stóras coiteann sonraí céannachta, iad a leasú agus iad a scriosadh 1. I gcás ina gcuirtear leis na sonraí nó ina ndéantar iad a leasú nó a scriosadh in EES, VIS agus ETIAS, déanfar, ar mhodh uathoibrithe, na sonraí dá dtagraítear in Airteagal 18 agus a stóráiltear i sainchomhad CIR a chur isteach, a leasú nó a scriosadh dá réir sin. 2. I gcás ina gcruthaítear nasc bán nó nasc dearg in MID i gcomhréir le hAirteagal 32 nó le hAirteagal 33 idir sonraí dhá cheann nó níos mó de na córais faisnéise AE atá mar chuid de CIR, seachas sainchomhad nua a chruthú, déanfaidh CIR na sonraí nua a chur le sainchomhad na sonraí nasctha.

Airteagal 20 Rochtain ar an stóras coiteann sonraí céannachta chun críocha sainaithint a dhéanamh 1. Is údarás póilíneachta a dhéanfaidh cuardaigh CIR i gcomhréir le míreanna 2 agus 5, agus ní dhéanfaidh sé an méid sin sna himthosca seo a leanas: (a) sa chás nach bhfuil ar chumas údaráis póilíneachta duine a shainaithint de bhrí nach bhfuil doiciméad taistil nó doiciméad creidiúnach eile ann a thugann cruthúnas i dtaobh chéannacht an duine sin; (b) i gcás ina bhfuil amhras ann i dtaobh na sonraí céannachta a sholáthair an duine sin; (c) i gcás ina bhfuil amhras ann i dtaobh bharántúlacht an doiciméid taistil nó an doiciméid chreidiúnaigh eile a sholáthair an duine sin; (d) i gcás ina bhfuil amhras ann i dtaobh chéannacht shealbhóir doiciméid taistil nó doiciméid chreidiúnaigh eile; nó (e) i gcás nach bhfuil ar chumas an duine comhoibriú nó go ndiúltaíonn sé nó sí comhoibriú. Ní cheadófar cuardaigh den sórt sin a dhéanamh i leith mionaoisigh atá faoi 12 bhliain d'aois, mura rud é gur chun sárleas an linbh é an méid sin a dhéanamh. 2. I gcás ina dtagann ceann de na himthosca a liostaítear i mír 1 chun cinn agus go bhfuil, trí bhíthin bearta reachtacha náisiúnta dá dtagraítear i mír 5, an chumhacht chuige sin tugtha d'údarás póilíneachta, féadfaidh sé, chun na críche amháin duine a shainaithint, CIR a chuardach le sonraí bithmhéadracha an duine arna nglacadh beo le linn seiceáil chéannachta, ar choinníoll go ndearnadh an nós imeachta a thionscnamh i láthair an duine sin. 3. I gcás ina léiríonn an cuardach go bhfuil sonraí an duine sin stóráilte in CIR, beidh rochtain ag an údarás póilíneachta ar na sonraí dá dtagraítear in Airteagal 18(1) lena gceadú. I gcás nach féidir sonraí bithmhéadracha an duine a úsáid nó i gcás ina dteipfidh ar an gcuardach leis na sonraí sin, déanfar an cuardach le sonraí céannachta an duine i dteannta shonraí an doiciméid taistil, nó na sonraí céannachta a sholáthraíonn an duine sin. 4. Más rud é, trí bhíthin bearta reachtacha náisiúnta dá dtagraítear i mír 6, go bhfuil an chumhacht chuige sin tugtha d'údarás póilíneachta, féadfaidh sé, i gcás tubaiste nádúrtha, timpiste nó ionsaí sceimhlitheoireachta, CIR a chuardach le sonraí bithmhéadracha duine chun na críche amháin go sainaithneofaí daoine nach eol cé hiad agus nach bhfuil in ann a gcéannacht a léiriú nó go sainaithneofaí taisí daonna gan aithne. 5. Na Ballstáit ar mian leo leas a bhaint as an bhféidearthacht dá bhforáiltear i mír 2, glacfaidh siad bearta reachtacha náisiúnta. Á dhéanamh sin dóibh, cuirfidh na Ballstáit san áireamh an gá atá ann go seachnófar idirdhealú in aghaidh náisiúnaigh tríú tír. Sonrófar sna bearta reachtacha sin cuspóirí beachta na sainaitheanta de réir na gcuspóirí dá dtagraítear in Airteagal 2(1)(b) agus (c). Ainmneofar iontu na húdaráis phóilíneachta inniúla agus leagfar síos iontu nósanna imeachta, coinníollacha agus critéir na seiceálacha sin. 6. Na Ballstáit ar mian leo leas a bhaint as an bhféidearthacht dá bhforáiltear i mír 4, glacfaidh siad bearta reachtacha náisiúnta lena leagtar síos na nósanna imeachta, na coinníollacha agus na critéir.

Airteagal 21 Rochtain ar an stóras coiteann sonraí céannachta chun críocha ilchéannachtaí a bhrath 1. I gcás gur nasc buí a bheidh mar thoradh ar chuardach in CIR i gcomhréir le hAirteagal 28(4), beidh rochtain ag an údarás atá freagrach as céannachtaí éagsúla a fhíorú de láimh i gcomhréir le hAirteagal 29, ar na sonraí dá dtagraítear in Airteagal 18(1) agus (2) agus atá stóráilte in CIR atá nasctha le nasc buí, chun críche an fhíoraithe sin agus chun na críche sin amháin. 2. I gcás gur nasc dearg a bheidh mar thoradh ar chuardach in CIR i gcomhréir le hAirteagal 32, beidh rochtain ag na húdaráis dá dtagraítear in Airteagal 26(2) ar na sonraí dá dtagraítear in Airteagal 18(1) agus (2) agus atá stóráilte in CIR atá nasctha le nasc dearg, chun críche calaois chéannachta a chomhrac agus chun na críche sin amháin.

Airteagal 22 An stóras coiteann sonraí céannachta a chuardach chun cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú 1. In aon chás ar leith, i gcás ina mbíonn forais réasúnacha ann lena chreidiúint go rannchuideodh cuardach i gcórais faisnéise AE le cionta sceimhlitheoireachta nó cionta coiriúla tromchúiseacha eile a chosc, a bhrath nó a imscrúdú, go háirithe má tá amhras ann gur duine a bhfuil a chuid sonraí stóráilte in EES, VIS nó ETIAS atá in amhrastach, i ndéantóir nó in íospartach an chiona sceimhlitheoireachta nó na cionta coiriúla tromchúiseacha eile, féadfaidh na húdaráis ainmnithe agus Europol CIR a cheadú chun faisnéis a fháil i dtaobh an bhfuil sonraí faoin duine ar leith sin in EES, VIS nó ETIAS. 2. Más rud é, mar thoradh ar chuardach, go léiríonn CIR go bhfuil sonraí faoin duine sin in EES, VIS nó ETIAS, tabharfaidh CIR freagra do na húdaráis ainmnithe agus do Europol i bhfoirm tagairt dá dtagraítear in Airteagal 18(2) ina léireofar cé acu de na córais faisnéise AE sin ina bhfuil na sonraí meaitseála. An freagra a thiocfaidh ó CIR, ní dhéanfaidh sé díobháil do shlándáil na sonraí sin. An freagra a léiríonn go bhfuil sonraí faoin duine sin in aon cheann de chórais faisnéise AE, dá dtagraítear i mír 1, ní dhéanfar é a úsáid ach amháin chun iarraidh ar rochtain iomlán a chur isteach faoi réir na gcoinníollacha agus na nósanna imeachta a leagtar síos sna hionstraimí dlí faoi seach a rialaíonn an rochtain sin. Sa chás gurb ann do mheaits nó d'ilmheaitseanna, déanfaidh an t-údarás ainmnithe nó Europol iarraidh ar rochtain iomlán ar cheann amháin ar a laghad de na córais faisnéise dár gineadh meaits. Más rud é, ar bhonn eisceachtúil, nach n-iarrtar an rochtain iomlán sin, déanfaidh na húdaráis ainmnithe an réasúnú a thaifeadadh a bhí le gan an t-iarratas a dhéanamh agus beidh sé inrianaithe chuig an gcomhad náisiúnta agus déanfaidh Europol an réasúnú a thaifeadadh sa chomhad ábhartha. 3. Maidir le rochtain iomlán ar na sonraí atá i EES, VIS nó ETIAS chun críocha cionta sceimhlitheoireachta nó cionta coiriúla tromchúiseacha a chosc, a bhrath nó a imscrúdú, leanfaidh sé de bheith faoi réir na gcoinníollacha agus na nósanna imeachta a leagtar síos sna hionstraimí dlí faoi seach lena rialaítear an rochtain sin.

Airteagal 23 Sonraí a choinneáil sa stóras coiteann sonraí céannachta 1. Déanfar na sonraí dá dtagraítear in Airteagal 18(1), (2) agus (4) a scriosadh ó CIR ar mhodh uathoibrithe i gcomhréir leis na forálacha maidir le coinneáil sonraí atá i Rialacháin (AE) 2017/2226, (CE) Uimh. 767/2008 agus (AE) 2018/1240 faoi seach. 2. Déanfar an sainchomhad a stóráil in CIR amháin ar feadh na tréimhse céanna a bheidh na sonraí comhfhreagracha stóráilte i gceann amháin ar a laghad de na córais faisnéise AE a bhfuil a shonraí in CIR. Ní dhéanfaidh cruthú naisc aon difear do thréimhse coinneála gach píosa ar leith de na sonraí nasctha.

Airteagal 24 Logaí a choimeád 1. Gan dochar d'Airteagal 46 de Rialachán (AE) 2017/2226, Airteagal 34 de Rialachán (CE) Uimh. 767/2008 ná Airteagal 69 de Rialachán (AE) 2018/1240, coinneoidh eu-LISA logaí de na hoibríochtaí próiseála sonraí uile sa CIR i gcomhréir le míreanna 2, 3 agus 4 den Airteagal seo. 2. De bhun Airteagal 20, coimeádfaidh eu-LISA logaí de na hoibríochtaí próiseála sonraí uile sa CIR. Áireofar sna logaí sin an méid seo a leanas: (a) an Ballstát nó an ghníomhaireacht de chuid an Aontais atá ag seoladh an chuardaigh; (b) cuspóir rochtana an úsáideora atá ag cuardach trí CIR; (c) dáta agus am an chuardaigh; (d) na cineálacha sonraí arna n-úsáid chun an cuardach a sheoladh; (e) torthaí an chuardaigh. 3. De bhun Airteagal 21, coimeádfaidh eu-LISA logaí de na hoibríochtaí próiseála sonraí uile sa CIR. Áireofar sna logaí sin an méid seo a leanas: (a) an Ballstát nó an ghníomhaireacht de chuid an Aontais atá ag seoladh an chuardaigh; (b) cuspóir rochtana an úsáideora atá ag cuardach trí CIR; (c) dáta agus am an chuardaigh; (d) i gcás ina bhfuil nasc cruthaithe, na sonraí arna n-úsáid chun an cuardach a sheoladh agus torthaí an chuardaigh ag léiriú cé acu córas faisnéise AE ónár tháinig na sonraí. 4. De bhun Airteagal 22, coimeádfaidh eu-LISA logaí de na hoibríochtaí próiseála sonraí uile sa CIR. Áireofar sna logaí sin an méid seo a leanas: (a) dáta agus am an chuardaigh; (b) na sonraí arna n-úsáid chun an cuardach a sheoladh; (c) torthaí an chuardaigh; (d) an Ballstát nó an ghníomhaireacht de chuid an Aontais atá ag déanamh an chuardaigh in CIR. Beidh na logaí ar rochtain den sórt sin á bhfhíorú go tráthrialta ag an údarás maoirseachta inniúil i gcomhréir le hAirteagal 41 de Threoir (AE) 2016/680 nó ag an Maoirseoir Eorpach ar Chosaint Sonraí i gcomhréir le hAirteagal 43 de Rialachán (AE) 2016/794, ag eatraimh nach faide ná sé mhí, chun a fhíorú an gcomhlíontar na nósanna imeachta agus na coinníollacha a leagtar amach in Airteagal 22(1) agus (2) an Rialacháin seo. 5. Déanfaidh gach Ballstát logaí de chuardaigh a choimeád agus a bhfuil a húdaráis agus foireann na n-údarás sin cuí-údaraithe chun CIR a úsáid de bhun Airteagail 20, 21 agus 22. Déanfaidh gach gníomhaireacht de chuid an Aontais logaí a choimeád de chuardaigh a dhéanann a fhoireann atá cuí-údaraithe de bhun Airteagail 20, 21 agus 22. Sa bhreis air sin, le haghaidh aon rochtain ar CIR de bhun Airteagal 22, coimeádfaidh gach Ballstát na logaí seo a leanas: (a) tagairt an chomhaid náisiúnta; (b) cuspóir na rochtana; (c) i gcomhréir leis na rialacha náisiúnta, aitheantas uathúil úsáideora an duine a rinne an cuardach agus an oifigigh a d'ordaigh an cuardach. 6. I gcomhréir le Rialachán (AE) 2016/794, le haghaidh rochtain ar CIR de bhun Airteagal 22 den Rialacháin seo, coimeádfaidh Europol logaí d'aitheantas uathúil úsáideora an oifigigh a rinne an cuardach agus an oifigigh a d'ordaigh an cuardach. 7. Ní fhéadfar na logaí dá dtagraítear i míreanna 2 go 6 a úsáid ach chun faireachán a dhéanamh ar chosaint sonraí, lena n-áirítear seiceáil a dhéanamh ar inghlacthacht cuardaigh agus ar dhleathacht próiseála sonraí, agus chun slándáil agus sláine sonraí a áirithiú. Úsáidfear bearta iomchuí chun na logaí sin a chosaint ar rochtain neamhúdaraithe agus léirscriosfar iad aon bhliain amháin tar éis a gcruthaithe. Mura rud é, áfach, go mbeidh siad ag teastáil le haghaidh nósanna imeachta faireacháin a bhfuil tús curtha leo cheana féin agus sa chás sin léirscriosfar iad a thúisce nach mbeidh na logaí sin ag teastáil a thuilleadh le haghaidh na nósanna imeachta faireacháin. 8. Déanfaidh eu-LISA na logaí a bhaineann le stair na sonraí a stóráil i sainchomhaid. Déanfaidh eu-LISA logaí den sórt sin a léirscriosadh ar mhodh uathoibrithe a luaithe agus a léirscriostar na sonraí.

CAIBIDIL V

Brathadóir ilchéannachtaí

Airteagal 25 Brathadóir ilchéannachtaí 1. Déantar brathadóir ilchéannachtaí (MID) lena gcruthaítear agus lena stóráiltear comhad um dheimhniú céannachta amhail dá dtagraítear in Airteagal 34 ina bhfuil naisc idir na sonraí sna córais faisnéise AE atá freisin sa CIR agus in SIS agus lena gceadaítear ilchéannachtaí a bhraith, agus ag a bhfuil an dá chuspóir seiceálacha céannachta a éascú agus calaois chéannachta a chomhrac, a bhunú chun críche tacú le feidhmiú CIR agus le cuspóirí EES, VIS, ETIAS, Eurodac, SIS agus ECRIS-TCN. 2. Is é a bheidh in MID: (a) bonneagar lárnach ina stórálfar naisc agus tagairtí do na córais faisnéise AE; (b) bonneagar cumarsáide slán chun MID a nascadh le SIS agus le bonneagair lárnacha ESP agus le CIR. 3. Is é eu-LISA a fhorbróidh MID agus a áiritheoidh a bhainistiú teicniúil.

Airteagal 26 Rochtain ar an mbrathadóir ilchéannachtaí 1. Chun críocha na gcéannachta éagsúla a fhíorú de láimh dá dtagraítear in Airteagal 29, tabharfar rochtain ar na sonraí dá dtagraítear in Airteagal 34 atá stóráilte in MID dóibh seo a leanas: (a) na húdaráis inniúla ainmnithe i gcomhréir le hAirteagal 9(2) de Rialachán (AE) 2017/2226 i gcás ina mbeifear ag cruthú nó ag nuashonrú sainchomhaid in EES i gcomhréir le hAirteagal 14 den Rialachán sin; (b) na húdaráis víosa dá dtagraítear in Airteagal 6(1) de Rialachán (CE) Uimh. 767/2008 i gcás ina mbeifear ag cruthú nó ag nuashonrú comhaid iarratais in VIS i gcomhréir leis an Rialachán sin; (c) láraonad ETIAS agus Aonaid Náisiúnta ETIAS nuair a bheidh an próiseáil dá dtagraítear in Airteagail 22 agus 26 de Rialachán (AE) 2018/1240 á dhéanamh; (d) Biúró SIRENE an Bhallstáit a chruthaíonn nó a nuashonraíonn foláireamh SIS i gcomhréir le Rialacháin (AE) 2018/1860 agus (AE) 2018/1861. 2. Údaráis na mBallstát agus na gníomhaireachtaí de chuid an Aontais a bhfuil rochtain acu ar chóras faisnéise AE amháin ar a laghad atá in CIR nó in SIS, beidh rochtain acu ar na sonraí dá dtagraítear in Airteagal 34(a) agus (b) maidir le nasc dearg ar bith dá dtagraítear in Airteagal 32. 3. Údaráis na mBallstát agus gníomhaireachtaí de chuid an Aontais, beidh rochtain acu ar na naisc bhána dá dtagraítear in Airteagal 33 sa chás go bhfuil rochtain acu ar dhá chóras faisnéise AE a bhfuil sonraí iontu a ndearnadh nasc bán a chruthú eatarthu. 4. Údaráis na mBallstát agus gníomhaireachtaí de chuid an Aontais, beidh rochtain acu ar na naisc ghlasa dá dtagraítear in Airteagal 31 sa chás go bhfuil rochtain acu ar dhá chóras faisnéise AE a bhfuil sonraí iontu a ndearnadh nasc uaine a chruthú eatarthu agus a ndearnadh meaits le dhá thacar de na sonraí nasctha a léiriú sa chuardach a rinneadh sna córais faisnéise sin.

Airteagal 27 Brathadóir ilchéannachtaí 1. Déanfar brath ilchéannachtaí in CIR agus in SIS a sheoladh más rud é: (a) go ndéantar sainchomhad a chruthú nó a nuashonrú in EES i gcomhréir le hAirteagal 14 de Rialachán (AE) 2017/2226; (b) go ndéantar comhad iarratais a chruthú nó a nuashonrú in VIS i gcomhréir Rialachán (CE) Uimh. 767/2008; (c) go ndéantar comhad iarratais a chruthú nó a nuashonrú in ETIAS i gcomhréir le hAirteagal 19 de Rialachán (AE) 2018/1240; (d) go ndéantar foláireamh i leith duine a chruthú nó a nuashonrú in SIS i gcomhréir le hAirteagal 3 de Rialachán (AE) 2018/1860 agus Caibidil V de Rialachán (AE) 2018/1861. 2. I gcás ina mbeidh sonraí bithmhéadracha mar chuid de na sonraí atá i gcóras faisnéise AE dá dtagraítear i mír 1, úsáidfidh CIR agus SIS Láir BMS comhroinnte chun an brath ilchéannachtaí a dhéanamh. Cuirfidh BMS comhroinnte na teimpléid bhithmhéadracha a fhaightear ó aon sonraí bithmhéadracha nua i gcomparáid leis na teimpléid bhithmhéadracha atá in BMS comhroinnte cheana chun a fhíorú cibé acu atá na sonraí a bhaineann leis an duine céanna stóráilte cheana in CIR nó in SIS Láir nó nach bhfuil. 3. Sa bhreis ar an bpróiseas dá dtagraítear i mír 2, úsáidfidh CIR agus SIS Láir ESP chun na sonraí a chuardach atá stóráilte in SIS Láir agus CIR faoi seach trí na sonraí seo a leanas a úsáid: (a) sloinne (ainm teaghlaigh); céadainm nó céadainmneacha (ainmneacha baiste); dáta breithe; náisiúntacht nó náisiúntachtaí agus inscne; dá dtagraítear in Airteagail 16(1)(a), 17(1) agus 18(1) de Rialachán (AE) 2017/2226; (b) sloinne (ainm teaghlaigh); céadainm nó céadainmneacha (ainmneacha baiste); dáta breithe; inscne; áit bhreithe agus tír bhreithe; agus náisiúntachtaí dá dtagraítear i bpointí (4)(a) agus (aa) d'Airteagal 9 de Rialachán Uimh. 767/2008; (c) sloinne (ainm teaghlaigh), céadainm(neacha) (túsainm(neacha)), sloinne breithe; ailias(ailiasanna); dáta breithe, áit bhreithe, inscne agus náisiúntacht i láthair na huaire; amhail dá dtagraítear in Airteagal 17(2) de Rialachán (AE) 2018/1240; (d) sloinnte, céadainmneacha, ainmneacha breithe, ainmneacha a úsáideadh roimhe sin agus aon ailiasanna, áit bhreithe, dáta breithe, inscne agus aon náisiúntachtaí eile amhail dá dtagraítear in Airteagal 20(2) de Rialachán (AE) 2018/1861; (e) sloinnte, céadainmneacha, ainm (ainmneacha) breithe, ainmneacha a úsáideadh roimhe sin agus aon ailiasanna; áit breithe, dáta breithe, inscne agus aon náisiúntachtaí eile agus amhail dá dtagraítear in Airteagal 20(4) de Ria